**ΠΑΝΕΠΙΣΤΗΜΙΟ ΑΙΓΑΙΟΥ**



**ΕΠΙΤΡΟΠΗ ΕΡΕΥΝΩΝ και ΔΙΑΧΕΙΡΙΣΗΣ του Ε.Λ.Κ.Ε**



**ΟΔΗΓΟΣ ΓΙΑ απευθειασ Αναθεσεισ ΔΗΜΟΣΙων ΣΥΜΒΑΣΕων ΠΡΟΜΗΘΕΙΩΝ ΚΑΙ ΓΕΝΙΚΩΝ ΥΠΗΡΕΣΙΩΝ**

**Περιεχόμενα**

[**Βασικές Αρχές Απευθείας Ανάθεσης Δημοσίων Συμβάσεων**](#_Toc91087983) [**(Από 0,01€ προ ΦΠΑ έως 30.000,00€ προ Φ.Π.Α).** 3](#_Toc91087984)

[**Προϋποθέσεις υποβολής αιτήματος απευθείας ανάθεσης** 9](#_Toc91087985)

[**1.** **Απευθείας Aναθέσεις**](#_Toc91087986) [**Προμήθειες /Υπηρεσίες Ήσσονος Αξίας** 10](#_Toc91087987)

[**2.** **Απευθείας Αναθέσεις**](#_Toc91087988) [**Προμήθειες /Υπηρεσίες από 0,01€ προ ΦΠΑ έως 2.500,00€ ανά κατηγορία ομοειδών δαπανών** 11](#_Toc91087989)

[**3.** **Απευθείας αναθέσεις Προμήθειες /Υπηρεσίες**](#_Toc91087990) [**από 2.500,01€ έως και 30.000€ ανά κατηγορία ομοειδών δαπανών** 12](#_Toc91087991)

[**4.** **Οδηγίες Καταχώρησης Αιτήματος μέσω webrescom** 14](#_Toc91087992)

[**5.** **Ειδικές Κατηγορίες - Εξαιρέσεις** 17](#_Toc91087993)

[**6.** **Επισημάνσεις** 19](#_Toc91087994)

[**7.** **Παραλαβή Προμηθειών /Υπηρεσιών Απευθείας Αναθέσεων** 19](#_Toc91087995)

[**ΠΑΡΑΡΤΗΜΑ Ι: Δικαιολογητικά (σύμφωνα με τα άρθρα 73 και 80, του ν. 4412/2016)** 21](#_Toc91087996)

[**ΠΑΡΑΡΤΗΜΑ ΙI: ΥΠΗΡΕΣΙΕΣ ΑΝΑΦΕΡΟΜΕΝΕΣ ΣΤΟ ΑΡΘΡΟ 107 του ν. 4412/2016** 0](#_Toc91087997)

[**ΠΑΡΑΡΤΗΜΑ ΙΙΙ: Κωδικοί Προϋπολογισμού Εξόδων** 4](#_Toc91087998)

*Έχοντας υπόψη*

* Το *Νόμο* 4270/2014 «*Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δημόσιο λογιστικό και άλλες διατάξεις»*.
* *Το Νόμο 4386/2016 «Ρυθμίσεις για την Έρευνα και άλλες διατάξεις».*
* *Το Νόμο 4412/2016 «Δημόσιες Συμβάσεις Έργων, Προμηθειών και Υπηρεσιών (προσαρμογή στις Οδηγίες 2014/24/ΕΕ και 2014/25/ΕΕ)», όπως αυτός τροποποιήθηκε και ισχύει.*
* *Το Νόμο 4485/2017 «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις» όπως αυτός τροποποιήθηκε και ισχύει.*
* *Το Νόμο 4727/2020* Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972) και άλλες διατάξεις.
* Την με αρ. 76928 ([Β 3075/13-7-2021](http://www.et.gr/idocs-nph/search/pdfViewerForm.html?args=5C7QrtC22wEzH9d6xfVpRXdtvSoClrL8YsYh3oJ2J48liYHTRwL0-OJInJ48_97uHrMts-zFzeyCiBSQOpYnTy36MacmUFCx2ppFvBej56Mmc8Qdb8ZfRJqZnsIAdk8Lv_e6czmhEembNmZCMxLMtU0vrbYZ5cEs41_BBDa_nDVVh_cSp6GXWnlGtqPLnl2_)) Κοινή Υπουργική Απόφαση "Ρύθμιση ειδικότερων θεμάτων λειτουργίας και διαχείρισης του Κεντρικού Ηλεκτρονικού Μητρώου Δημοσίων Συμβάσεων (ΚΗΜΔΗΣ).

# **Βασικές Αρχές Απευθείας Ανάθεσης Δημοσίων Συμβάσεων**

# **(Από 0,01€ προ ΦΠΑ έως 30.000,00€ προ Φ.Π.Α).**

Προσφυγή στη διαδικασία της απευθείας ανάθεσης επιτρέπεται όταν η εκτιμώμενη αξία της σύμβασης, δηλαδή το σύνολο ομοειδών υπηρεσιών ή το σύνολο ομοειδών προμήθειών, χωρίς ΦΠΑ, είναι ίση ή κατώτερη από το ποσό των τριάντα χιλιάδων (30.000,00) ευρώ (άρθρο 118 του ν. 4412/2016 όπως τροποποιήθηκε με το Άρθρο 50 του .. 4782/2021).  **Για ποσά πάνω από 30.000,00€ προ ΦΠΑ απαιτείται διαγωνισμός.**

Αφορά :

* προμήθειες (αναλώσιμα, γραφική ύλη, εξοπλισμός, όργανα, λογισμικό),
* υπηρεσίες που απαιτείται απευθείας ανάθεση (εξαιρουμένων των μελετών, τεχνικών και συναφών επιστημονικών υπηρεσιών, οι οποίες συνδέονται με την εκτέλεση έργων). Στις συμβάσεις υπηρεσιών περιλαμβάνονται και οι συμβάσεις παροχής συμβουλευτικών υπηρεσιών, που έχουν ως αντικείμενο τον σχεδιασμό, προγραμματισμό, οργάνωση, διαχείριση, παρακολούθηση, έλεγχο και αξιολόγηση επιχειρησιακών και αναπτυξιακών προγραμμάτων και δράσεων σε όλους τους τομείς της οικονομίας, καθώς και σε οριζόντιου χαρακτήρα παρεμβάσεις, την υποστήριξη της υλοποίησής τους με τη μεταφορά της απαραίτητης τεχνογνωσίας, καθώς και την παροχή εξωγενών υπηρεσιών (outsourcing) υλοποίησης των ανωτέρω προγραμμάτων και δράσεων. Στις συμβουλευτικές υπηρεσίες υπάγονται ιδίως οι οικονομικές μελέτες, κοινωνικές μελέτες και μελέτες οργάνωσης και επιχειρησιακής έρευνας.
* μετακίνηση και διαμονή προσκεκλημένων φυσικών προσώπων στο πλαίσιο ενός έργου/προγράμματος, που υλοποιεί ο Ε.Λ.Κ.Ε., οι **οποίοι δεν αποτελούν μέλη της ομάδας έργου/προγράμματος** (άρθρο 65 παρ. 4 του ν. 4485/2017).

Ως “**ομοειδή προϊόντα**” θεωρούνται αυτά που κατά τις συναλλακτικές αντιλήψεις και ήθη συνιστούν μερικότερες κατηγορίες του ιδίου αγαθού και για τα οποία η ίδια κατηγορία προμηθευτών ενδιαφέρεται να διεξαχθεί ενιαία διαδικασία (βλ. Γνμδ ΝΣΚ 80/2004). Ως κριτήριο για τον ομοειδή χαρακτήρα των προϊόντων, κατά τη θεωρία και τη νομολογία, λαμβάνεται υπόψη η άμεση τεχνική και οικονομική λειτουργία της προμήθειας, ήτοι η φύση της ανάγκης που εξυπηρετείται μέσω αυτής . Υπό αυτή την έννοια δεν είναι επιτρεπτή η κατάτμηση μιας προμήθειας ομοίων ή ομοειδών κατηγοριών αγαθών ή υπηρεσιών σε περισσότερες προμήθειες, όταν από τεχνική και οικονομοτεχνική αρτιότητα και ουσιαστική άποψη όχι μόνο μπορούν, αλλά και επιβάλλεται, για το συμφέρον του έργου, να αποτελέσουν αντικείμενο ενιαίας διαδικασίας (διαγωνισμού – σύμβασης) (βλ. ΓνμδΝΣΚ 266/2009).

Η απευθείας ανάθεση δεν απαιτεί συγκρότηση Επιτροπής διενέργειας/αξιολόγησης για το σκοπό αυτόν (άρθρο 118 παρ. 2 του ν. 4412/2016).

Η απευθείας ανάθεση δεν απαιτεί συγκρότηση επιτροπής παραλαβής και η παραλαβή γίνεται με βεβαίωση που εκδίδεται από τον προϊστάμενο της υπηρεσίας για την οποία προορίζονται οι προμήθειες/υπηρεσίες, που έχει οριστεί για τον σκοπό αυτό με την απόφαση ανάθεση, δηλαδή τον Επιστημονικό Υπεύθυνο του έργου (άρθρα 208 παρ. 10 και 219 παρ.1 του ν. 4412/16). Ωστόσο, εφόσον, η διαχειριστική αρχή ή η φύση της προμήθειας/ υπηρεσίας είναι εξειδικευμένη που απαιτεί η παραλαβή των ειδών/υπηρεσιών να πραγματοποιείται από τριμελή επιτροπή παραλαβής, ακολουθούνται οι κανόνες του χρηματοδότη.

Τα κριτήρια ανάθεσης των δημοσίων συμβάσεων στις ανοικτές διαδικασίες που ακολουθεί ο ΕΛΚΕ του Παν/μίου Αιγαίου σύμφωνα με το άρθρο 86 του ν. 4412/2016 είναι η πλέον συμφέρουσα από οικονομική άποψη προσφορά :

* Α) βάσει τιμής ή
* Β) βάσει βέλτιστης σχέσης ποιότητας - τιμής, η οποία εκτιμάται βάσει κριτηρίων, συμπεριλαμβανομένων, μεταξύ άλλων, ποιοτικών, περιβαλλοντικών ή/και κοινωνικών πτυχών που συνδέονται με το αντικείμενο της συγκεκριμένης δημόσιας σύμβασης.

Δεν απαιτείται εγγυητική συμμετοχής ή εγγυητική καλής εκτέλεσης εκτός αν άλλως ορίζεται στα έγγραφα της σύμβασης (άρθρο 72 παρ.1α και 1β του ν.4412/2016).

Σύμφωνα με το άρθρο 66 παρ. 1 και 2 του ν. 4485/2017 «η σύναψη δημοσίων συμβάσεων προμηθειών, υπηρεσιών (α. εκπόνησης μελετών και παροχής τεχνικών και λοιπών συναφών επιστημονικών υπηρεσιών και β. γενικών υπηρεσιών) και έργων πραγματοποιείται, σύμφωνα με τις διατάξεις του ν. 4412/2016, αυτοτελώς ανά έργο και ανά κατηγορία δαπάνης του εγκεκριμένου προϋπολογισμού τηρουμένων των διατάξεων του άρθρου 6 του ν. 4412/2016, ως προς τη μέθοδο υπολογισμού της εκτιμώμενης αξίας της σύμβασης».

Όταν ένα σχέδιο αγοράς για την απόκτηση ομοιογενών αγαθών μπορεί να οδηγήσει σε ανάθεση συμβάσεων υπό τη μορφή χωριστών τμημάτων, λαμβάνεται υπόψη κατά την εφαρμογή του η συνολική εκτιμώμενη αξία όλων αυτών των τμημάτων (άρθρο 6, παρ. 9  του ν. 4412/2016).

1. Για έργα χωρίς συγκεκριμένη ημερομηνία λήξης (μεταπτυχιακά, μελέτες, συνέδρια κλπ) η προσφυγή στη διαδικασία της απευθείας ανάθεσης, επιτρέπεται όταν η κατηγορία των ομοειδών κατηγοριών του εγκεκριμένου ετήσιου προϋπολογισμού του έργου (κατηγοριοποίηση σύμφωνα με το Γενικό Λογιστήριο του Κράτους ΓΛΚ), είναι ίση ή κατώτερη από το ποσό όπως αυτό ορίζεται στο άρθρο 118 του ν. 4412/2016.
2. Τα έργα, τα οποία έχουν εγκεκριμένο προϋπολογισμό από τον χρηματοδότη με συγκεκριμένη ημερομηνία λήξης (πχ ΕΣΠΑ/ΕΟΧ/ ΕΥΡΩΠΑΙΚΑ), ο υπολογισμός της αξίας των προμηθειών/υπηρεσιών μπορεί να γίνει ανά κατηγορία δαπάνης στο σύνολο της πράξης και δεν μπορεί να χρησιμοποιηθεί ταυτόχρονα και ο κατ΄ έτος  υπολογισμός της αξίας των προμηθειών/υπηρεσιών περιοδικού χαρακτήρα. **Η έννοια της «κατηγορίας δαπάνης» στο ν. 4412/2016 λαμβάνει υπόψη «ομοιογενή αγαθά/υπηρεσίες» καθώς και τη «σχετική αγορά»** προκειμένου να καθοριστεί πότε καταστρατηγείται το άρθρο 6 του Ν. 4412/2016 με ανεπίτρεπτο επιμερισμό για αποφυγή διαγωνιστικής διαδικασίας όπου αυτή είναι αναγκαία. **Για το λόγο αυτό οι Ε/Υ των έργων πριν προχωρήσουν σε διαδικασία ανάθεσης ή διαγωνισμό θα πρέπει να συνεργάζονται με το χειριστή τους.**

Στο έγγραφο της ΕΥΔΕ ΕΤΑΚ με ΑΠ 3382/9.10.2018 με θέμα εφαρμογή του άρθρου 66, παρ. 1 του ν. 4485/2017 αναλυτικά αναφέρονται τα παρακάτω:

«*Η έννοια της «κατηγορίας δαπάνης» στο Ν. 4412/2016 δεν αναφέρεται αναγκαστικά ούτε στις «επιλέξιμες κατηγορίες δαπανών», ούτε αναγκαστικά στις κατηγορίες και υποκατηγορίες που έχουν διαμορφώσει οι δικαιούχοι στα τεχνικά παραρτήματα των έργων τους. Πρωτίστως* ***λαμβάνονται υπόψη «ομοιογενή αγαθά» καθώς και η «σχετική αγορά» προκειμένου να καθοριστεί πότε καταστρατηγείται το άρθρο 6 του Ν. 4412/2016*** *με ανεπίτρεπτο επιμερισμό για αποφυγή διαγωνιστικής διαδικασίας όπου αυτή είναι αναγκαία.*

*Δεν επιτρέπεται ο τεχνητός κατακερματισμός (κατάτμηση) μίας, κατ΄ ουσίαν ενιαίας, δημόσιας σύμβασης για την προμήθεια όμοιων ή ομοειδών αγαθών σε πολλές μικρότερες, με τέτοιο τρόπο ώστε τα χρηματικά όρια της κάθε επιμέρους δημόσιας σύμβασης να μην υπερβαίνουν τα προβλεπόμενα όρια. Εντούτοις, μόνη η κατάτμηση, δεν επισύρει ακυρότητα όλης της διαγωνιστικής διαδικασίας, εκτός εάν εξαιτίας της πρακτικής αυτής δεν υιοθετήθηκαν εθνικές και ενωσιακές διατάξεις που θα έπρεπε να εφαρμοστούν για το σύνολο της σύμβασης.*

*Όσον αφορά στην έννοια της ενιαίας σύμβασης, δηλ. της προμήθειας όμοιων/ ομοειδών προϊόντων και υπηρεσιών, προτείνεται να λαμβάνονται υπ’ όψιν ορισμένα κριτήρια/ ενδείξεις που προκύπτουν από την νομολογία (δικαστικές αποφάσεις και αποφάσεις Ελεγκτικού Συνεδρίου) και βοηθούν στην κατανόηση αυτής. Ειδικότερα:*

*1. Πρώτο κριτήριο/ένδειξη αποτελεί η* ***αντιστοίχιση ανά CPV****. Ωστόσο, η κατάταξη προϊόντων στην ίδια ομάδα CPV δε συνεπάγεται αναγκαία και την απόλυτη ταύτισή τους, ούτε υποχρέωση ίδιας αντιμετώπισής τους εξ απόψεως δικαίου δημοσίων συμβάσεων και αντίστροφα: δεν αποκλείεται προϊόντα με χωριστή ομαδοποίηση ανά CPV, εν όψει των πραγματικών συνθηκών, να κριθούν τελικώς ομοειδή. Συνεπώς, το συγκεκριμένο κριτήριο δεν είναι απολύτως δεσμευτικό· συνιστά, ωστόσο, μία ένδειξη.*

*2. Ένα δεύτερο κριτήριο/ένδειξη είναι* ***η προμήθεια από τον ίδιο προμηθευτή παρόμοιων κατά την συναλλακτική αντίληψη αγαθών****. Για παράδειγμα, σε περίπτωση που ο ίδιος προμηθευτής προμηθεύει το φορέα, με απ’ ευθείας αναθέσεις, εντός του ίδιου χρονικού πλαισίου, με προϊόντα παρόμοιων χαρακτηριστικών, τα οποία σε αξία υπερβαίνουν το όριο της απευθείας ανάθεσης, τότε υφίσταται εξαιρετικά ισχυρή ένδειξη κατάτμησης.*

*3. Ένα άλλο κριτήριο/ένδειξη που πρέπει να λαμβάνεται υπόψη είναι η υπαγωγή* ***ενδεχομένως ομοειδών προϊόντων στην ίδια αγορά****, υπό την έννοια ότι για αυτά, η ίδια κατηγορία υποψηφίων προμηθευτών ενδιαφέρεται να διεξαχθεί ενιαία διαδικασία.*

Το άρθρο 6, παρ.3, του ν. 4412/2016 ρητά ορίζει ότι «*Η επιλογή της χρησιμοποιουμένης μεθόδου για τον υπολογισμό της εκτιμώμενης αξίας μιας σύμβασης δεν γίνεται με σκοπό την αποφυγή της εφαρμογής οποιασδήποτε διάταξης του παρόντος νόμου».*

*Ειδικότερα σύμφωνα με την Οδηγία 25 της ΕΑΑΔΗΣΥ ( ΑΔΑ: ΩΔΣΙΟΞΤΒ-92Ω) , επισημαίνεται ότι, ο τρόπος κατανομής των πιστώσεων ανά κατηγορία ΚΑΕ δεν επηρεάζει την έννοια των «όμοιων» ή «ομοειδών» αγαθών και, κατ’ επέκταση την υποχρέωση να λαμβάνεται υπόψιν η συνολική δαπάνη των αγαθών (πρβλ. ΕΣ IV Tμ. 8/2007). Κατά συνέπεια, κρίσιμο στοιχείο για τη διάγνωση του μη νόμιμου επιμερισμού μιας σύμβασης αποτελεί όχι η κατηγορία ΓΛΚ, της οποίας η διάθεση είναι αβέβαιη, αλλά η δαπάνη που πραγματοποιείται για την κάλυψη των αναγκών σε όμοια ή ομοειδή υλικά, υπηρεσίες και έργα, ενδεχομένως σε περισσότερους κωδικούς ΓΛΚ.*

*Εξ’ αντιδιαστολής, καθίσταται σαφές ότι, όταν πρόκειται για συμβάσεις μη ομοειδών αγαθών, υπηρεσιών, έργων είναι επιτρεπτή η διενέργεια αυτοτελών διαδικασιών ανάθεσης, με εφαρμογή των κανόνων, που διέπουν εκάστη σύμβαση, αναλόγως της αξίας της.*

*Περαιτέρω είναι προφανές ότι δεν συνιστά τεχνητή κατάτμηση, κατά τα ανωτέρω και συνεπώς, είναι επιτρεπτή η διενέργεια αυτοτελών διαδικασιών ανάθεσης για επιμέρους τμήματα όμοιου ή παρόμοιου φυσικού αντικειμένου,* ***εφόσον τηρηθούν, σε κάθε μία από τις αυτοτελείς διαδικασίες, οι κανόνες που επιτάσσουν την συνολική αξία όλων των επιμέρους διαδικασιών.***

**Προκειμένου να αποφευχθεί η κατάτμηση μιας σύμβασης θα πρέπει να ληφθεί υπόψη και να διερευνηθεί στην περίπτωση που τα ποσά των κατηγοριών ΓΛΚ με πιθανά ομοειδή είδη/υπηρεσίες όπως αποτυπώνονται στον Πίνακα ομοειδών ειδών είναι από 30.000,01€ και άνω. Σε αυτή την περίπτωση θα πρέπει να ακολουθηθεί διαδικασία διαγωνισμού και όχι διαδικασία αναθέσεων.**

**Πίνακας με είδη κατηγοριών που υπάρχουν πιθανά ομοειδή προϊόντα**

| **Α/Α** | **ΚΩΔΙΚΟΣ ΠΡΟΥΠ/ΣΜΟΥ** | **Γενική Περιγραφή (κατά την καταχώρηση του Π/Υ** | **Είδη προς καταχώρηση** |
| --- | --- | --- | --- |
| **1η Ομάδα Ομοειδών Κατηγοριών** | 12-00 | Μηχανήματα | Προμήθεια Μηχανημάτων |
| 12-02 | Φορητά μηχανήματα χειρός (μικρομηχανήματα) | Προμήθεια φορητών μικρομηχανημάτων «χειρός», που έχουν παραγωγική ζωή μεγαλύτερη από ένα έτος π.χ. σκαπτικό, τριβείο κλπ. |
| 12-03 | Εργαλεία | Προμήθεια εργαλείων που έχουν παραγωγική ζωή μεγαλύτερη του ενός έτους |
| 12-05 | Μηχανολογικά όργανα | Μηχανολογικά όργανα για μετρήσεις, πειράματα, ελέγχους κλπ |
| 12-06 | Λοιπός μηχανολογικός εξοπλισμός | Ότι δεν εντάσσεται σε άλλη κατηγορία κωδικού προϋπολογισμού **12** |
| **2η Ομάδα Ομοειδών Κατηγοριών** | 14-00 | Προμήθεια επίπλων (γραφεία, καρέκλες κλπ) | Προμήθεια κινητών αντικειμένων (μπορεί να είναι και εγκατεστημένα) τα οποία χρησιμοποιούνται για την επίπλωση, εξοπλισμό ή και τον καλλωπισμό κτηριακών εγκαταστάσεων π.χ. έπιπλα, γραφεία, πάγκοι κ.λπ. |
| 14-01 | Έξοδα προμήθειας ψυγείων, φούρνων, ψυκτών | Προμήθεια ειδών εστιάσεως, ψύκτες νερού, ψυγεία, ηλεκτρικοί φούρνοι κλπ |
| **3η Ομάδα Ομοειδών Κατηγοριών** | 14-02 | Μηχανές γραφείου (Φωτοτυπικά, προβολικά, σαρωτές κλπ) | Προμήθεια κάθε είδους μηχανημάτων γραφείων (καταστροφείς εγγράφων, αριθμομηχανές, μηχανήματα βιβλιοδεσίας κ.λπ.) |
| 14-03 | Η/Υ, οθόνες, εκτυπωτές, λοιπά περιφερειακά υπολογιστών, tablets | Προμήθεια κάθε είδους φωτοτυπικών μηχανημάτων , ΗΥ, ηλεκτρονικές οθόνες, κάμερες που συνδέονται με Η/Υ κλπ. Προσοχή οι μεμονωμένες κάμερες εντάσσονται στην κατηγορία 14-09 |
| 14-08 | Προμήθειες τηλεφωνικών συσκευών, τηλεφωνικών κέντρων, fax | Προμήθεια τηλεπικοινωνιακών μέσα, συσκευές τηλεφωνικές, FAX ,τηλεφωνικά κέντρα κλπ |
| **4 Κοινή ομάδα Ομοειδών Κατηγοριών του λογαριασμού 14** | 14-09 | Προμήθεια λοιπού εξοπλισμού (π.χ. επιγραφές κτιρίων) | Ότι δεν εντάσσεται σε άλλη κατηγορία κωδικού προϋπολογισμού **14**  Η ομάδα αυτή μπορεί να περιέχει ομοειδή είδη με τις ομάδες 2 ή 3 ή με την κατηγορία 14-05 ανάλογα.  Παράδειγμα όταν αφορά σε είδη όπως βιντεοκάμερες τότε συγκαταλέγεται στην ομάδα 3. |
| **5η Ομάδα Ομοειδών Κατηγοριών** | 64-07  (εξαιρούνται τα βιβλία που είναι υποκατηγορία 64-07-90 της κατηγορίας 64-07) | Μόνο έξοδα για προμήθεια γραφικής ύλης, έντυπων, εκτυπώσεων, | Έξοδα που πραγματοποιούνται για εκτύπωση και αγορά εντύπων Για υλικά (π.χ. χαρτί, κλπ ) που προορίζονται για πολλαπλές εκτυπώσεις, είτε στις εγκαταστάσεις του Φορέα ή από τρίτους  Για έξοδα πολλαπλών εκτυπώσεων όταν αυτές γίνονται από τρίτους με υλικά που προέρχονται από τον Φορέα Για γραφική ύλη και λοιπά υλικά γραφείων |
|
|
|
| 64-08  (υποκατηγορία 64-08-98, εξαιρούνται υλικά άμεσης ανάλωσης όπως τα εργαστηριακά αναλώσιμα και υλικά άμεσης ανάλωσης όπως καθαριότητας, φάρμακα, χρώματα, είδη διατροφής κλπ από την κατηγορία 64-08) | Μόνο έξοδα για αγορές Αναλωσίμων ΗΥ | Υλικά άμεσης ανάλωσης Η/Υ και περιφερειακών πχ. Τόνερ, μπαταρίες ΗΥ και περιφερειακών τους, μέσα αποθήκευσης κλπ |

Κατά το αίτημα ανάθεσης εφόσον μια κατηγορία δαπάνης για τα συγχρηματοδοτούμενα έργα ή οι ομοειδείς κατηγορίες για τα μη παρακολοθούμενα έργα ξεπερνούν το ποσό των 2.500,00€ προ ΦΠΑ θα πρέπει να εξεταστεί αν περιέχονται ομοειδείς προμήθειες/υπηρεσίες σε αυτές. Για το λόγο αυτό ο ΕΥ θα πρέπει να συμπεριλάβει το πλάνο προμηθειών και να δεσμευτεί ότι οι ομοειδείς δαπάνες δεν θα ξεπεράσουν το ποσό των 2.500,00€ προ ΦΠΑ, προκειμένου να μην απαιτείται έρευνα αγοράς και πρόσκληση στο ΚΗΜΔΗΣ.

Εφόσον η κατηγορία δαπάνης του έργου για τα συγχρηματοδοτούμενα και οι ομοειδής κατηγορίες για τα λοιπά έργα υπερβαίνουν το ποσό των 30.000,00€ προ ΦΠΑ προκειμένου να ακολουθηθεί η διαδικασία της απευθείας ανάθεσης, θα πρέπει να συμπεριληφθεί η σχετική τεκμηρίωση, όπου θα αποδεικνύεται ότι οι ομοειδείς δαπάνες δεν ξεπερνούν το ποσό των 30.000,00€ προ ΦΠΑ.

Παραδείγματα:

Παράδειγμα επιτρεπτού πλάνου προμηθειών με απευθείας αναθέσεις ήσσονος αξίας (με αποτύπωση στον συνολικό Π/Υ του έργου συνολικής αξίας 10.000,00€ πλέον ΦΠΑ) :

|  |  |  |  |  |  |
| --- | --- | --- | --- | --- | --- |
| **α/α** | **CVP** | **ΠΕΡΙΓΡΑΦΗ ΕΙΔΩΝ** | **ΚΑΤΗΓΟΡΙΑ ΔΑΠΑΝΗΣ** | **Συνολική αξία Χωρίς ΦΠΑ** | **ΔΙΑΔΙΚΑΣΙΑ ΑΝΑΘΕΣΗΣ** |
| **1.** | 22610000-9  30192000-1  30192700-8 | Προμήθεια ειδών γραφείου, γραφική ύλη,  μελάνι | Είδη γραφείου, γραφική ύλη | 2.500,00 | Εξόφληση έναντι νόμιμου παραστατικού χωρίς άλλη διαδικασία ανάθεσης |
| **2.** | 39830000-9  39830000-9 | Χαρτικά,  Απορρυπαντικά | Είδη καθαρισμού | 2.500,00 | Εξόφληση έναντι νόμιμου παραστατικού χωρίς άλλη διαδικασία ανάθεσης |
| **3.** | 33696300-8  24300000-7 | Χημικά αντιδραστήρια Βασικές ανόργανες και οργανικές ενώσεις | Εργαστηριακά Αναλώσιμα | 2.500,00 | Εξόφληση έναντι νόμιμου παραστατικού χωρίς άλλη διαδικασία ανάθεσης |
| **4.** | 50430000-8 | Επισκευές και συντηρήσεις | Επισκευές/ Συντηρήσ εις | 2.500,00 | Εξόφληση έναντι νόμιμου παραστατικού χωρίς άλλη διαδικασία ανάθεσης |

**Παράδειγμα μη επιτρεπτού πλάνου προμηθειών απευθείας αναθέσεων (με αποτύπωση στον συνολικό Π/Υ του έργου) :**

**ΚΑΤΗΓΟΡΙΑ ΑΝΑΛΩΣΙΜΩΝ ΣΥΝΟΛΙΚΟΥ ΠΟΣΟΥ 40.000 ευρώ πλέον ΦΠΑ**

|  |  |  |  |  |  |
| --- | --- | --- | --- | --- | --- |
| **α/α** | **CVP** | **ΠΕΡΙΓΡΑΦΗ ΕΙΔΩΝ** | **ΚΑΤΗΓΟΡΙΑ ΔΑΠΑΝΗΣ** | **Συνολική αξία Χωρίς ΦΠΑ** | **ΔΙΑΔΙΚΑΣΙΑ ΑΝΑΘΕΣΗΣ** |
| **1.** | 33696300-8 | Χημικά αντιδραστήρια | Χημικά αντιδραστήρια | 10.000,00 | Διαδικασία απευθείας ανάθεσης |
| **2.** | 24310000-7 | Βασικές ανόργανες χημικές ουσίες | Βασικές ανόργανες χημικές ουσίες | 10.000,00 | Διαδικασία απευθείας ανάθεσης |
| **3.** | 24000000-4 | Χημικά προϊόντα | Χημικά προϊόντα | 10.000,00 | Διαδικασία απευθείας ανάθεσης |
| **4.** | 33141000-0 | Εργαστηριακά είδη | Εργαστηριακά είδη | 10.000,00 | Διαδικασία απευθείας ανάθεσης |

Ο παραπάνω επιμερισμός **κρίνεται ως μη επιτρεπτή κατάτμηση** και έχει ως αποτέλεσμα την αποφυγή της εφαρμοστέας διαδικασίας (ηλεκτρονικός διαγωνισμός), καθώς το σύνολο της υποκατηγορίας χημικών ενώσεων, αντιδραστηρίων και ειδών εργαστηρίου αποτελούν ομοειδείς κατηγορίες προϊόντων και ως εκ τούτου θα έπρεπε να εφαρμοστεί η οριζόμενη διαδικασία ανάθεσης που υπαγορεύει ο συνολικός προϋπολογισμός.

# **Προϋποθέσεις υποβολής αιτήματος απευθείας ανάθεσης**

Για να μπορεί να υποβάλλει ο Επιστημονικός Υπεύθυνος αίτημα για ανάθεση θα πρέπει να έχει προηγηθεί:

* **Έκδοση Απόφασης Ανάληψης εκτέλεσης του έργου από την Επιτροπή Ερευνών και Διαχείρισης Ε.Λ.Κ.Ε.**
* **Ένταξη του προϋπολογισμού του έργου στον προϋπολογισμό του Ε.Λ.Κ.Ε. ή και την τροποποίηση αυτού (άρθρο 62, παρ.2, εδ. 5.β του ν. 4485/2017**) περίπτωση κατηγοριών προϋπολογισμού ΓΛΚ βλ. Παράρτημα ΙΙΙ.
* **Έκδοση Απόφασης Ανάληψης Υποχρέωσης.**
* Η πραγματοποίηση οποιασδήποτε δαπάνης εις βάρος του προϋπολογισμού του έργου/προγράμματος είναι νόμιμη, εφόσον είναι εντός των ορίων του συνολικού εγκεκριμένου προϋπολογισμού του έργου/προγράμματος (άρθρο 62, παρ. 2 του ν. 4485/2017).
* Η προμήθεια ειδών/παροχή υπηρεσίας θα πρέπει να εξυπηρετεί τις ανάγκες του έργου/προγράμματος και να συνδέεται με το φυσικό αντικείμενο αυτού.
* **Εφόσον απαιτείται από τον Χρηματοδότη ή από την ιδιαίτερη φύση του έργου Έγκριση**, **τριμελούς Επιτροπής παραλαβής** προμηθειών/ υπηρεσιών απευθείας αναθέσεων, η οποία μπορεί να είναι για το σύνολο του έργου (άρθρο 221 παρ. 3 του ν. 4412/2016). Η Επιτροπή συγκροτείται από τρία μέλη και προτείνεται να έχουν και αναπληρωματικά μέλη. Τα μέλη προέρχονται από υπαλλήλους που υπηρετούν με οποιαδήποτε σχέση εργασίας (ΔΕΠ, ΕΔΙΠ, ΕΤΕΠ, ΙΔΑΧ, μόνιμοι υπάλληλοι, όχι με σύμβαση έργου) στο Πανεπιστήμιο Αιγαίου ή σε άλλο φορέα του δημοσίου τομέα και λειτουργούν σύμφωνα με τις ισχύουσες κάθε φορά γενικές διατάξεις περί συλλογικών οργάνων. Τα μέλη των Επιτροπών και τα αναπληρωματικά τους μέλη έχουν αντίστοιχη ιδιότητα, ειδικά το αναπληρωματικό μέλος του Προέδρου. Σε περίπτωση ορισμού μελών Επιτροπών από δημόσιο φορέα πλην του Πανεπιστημίου Αιγαίου τότε απαιτείται προσκόμιση της αντίστοιχης βεβαίωσης του μέλους που δηλώνει τη σχέση εργασίας του με τον δημόσιο φορέα.

Τα καθήκοντα του προσωπικού της ΜΟΔΥ του ΕΛΚΕ που ασκούν αρμοδιότητες οικονομικού περιεχομένου, συμπεριλαμβανομένου του Προϊσταμένου της, είναι ασυμβίβαστα με τα καθήκοντα των μελών συλλογικών οργάνων για την παραλαβή προμηθειών, υπηρεσιών και έργων (άρθρο 58 παρ 4 εδαφ. β του ν 4485/17).

Ο Επιστημονικός Υπεύθυνος/η του έργου λόγω σύγκρουσης συμφερόντων δεν μπορεί να είναι μέλος της Επιτροπής παραλαβής. **Τα μέλη των Επιτροπών, τα οποία είναι σύζυγοι ή συνδέονται μεταξύ τους με συγγένεια έως και τέταρτου βαθμού εξ αίματος ή αγχιστείας, δεν επιτρέπεται να μετάσχουν στην ίδια συνεδρίαση (άρθρο 14 παρ. 6 ν. 2690/1999).** Σε περίπτωση που δεν έχει εγκριθεί επιτροπή παραλαβής, με την έγκριση του έργου, ή απαιτείται τροποποίηση θα μπορεί ο Ε/Υ να καταθέσει αίτημα συγκρότησης επιτροπής παραλαβής (Έντυπο Δ23.2)στην Επιτροπή.

Οι απαιτούμενες πράξεις αναρτώνται στο δικτυακό τόπο του Κεντρικού Ηλεκτρονικού Μητρώου Δημοσίων Συμβάσεων (ΚΗΜΔΗΣ), σύμφωνα με τα οριζόμενα στο ν. 4412/2016 (άρθρο 66 παρ.2 του ν. 4485/2017). Συγκεκριμένα:

α. Πρωτογενές αίτημα συνιστά το αίτημα αποδοχής διαχείρισης έργου/προγράμματος, συνοδευόμενο από τον ετήσιο αναλυτικό προϋπολογισμό ανά κατηγορία δαπάνης.

β. Εγκεκριμένο αίτημα εκτέλεσης δαπάνης συνιστά η απόφαση έγκρισης ή αναμόρφωσης του ετήσιου αναλυτικού προϋπολογισμού του έργου/προγράμματος.

# **Απευθείας Aναθέσεις**

# **Προμήθειες /Υπηρεσίες Ήσσονος Αξίας**

Ομοειδείς προμήθειες ή υπηρεσίες εκτιμώμενης αξίας μικρότερης ή ίσης των 2.500,00€ μη συμπεριλαμβανομένου του αναλογούντος ΦΠΑ, ανά κατηγορία δαπάνης (συνολικού προϋπολογισμού κατηγορίας δαπάνης για τα έργα συγκεκριμένης διάρκειας, π.χ. ΕΣΠΑ, Ευρωπαϊκά, ή ετήσιου προϋπολογισμού ομοειδών κατηγοριών δαπανών για τα έργα χωρίς συγκεκριμένη ημερομηνία λήξης, π.χ. Μεταπτυχιακά, κλπ), είναι δυνατό να μην ακολουθείται διαδικασία ανάθεσης σύμβασης και οι πληρωμές να εκτελούνται ως εξόφληση έναντι νόμιμου φορολογικού παραστατικού, χωρίς να απαιτείται έκδοση απόφασης ανάθεσης σύμφωνα με το άρθρο 117α του ν. 4412/2016, όπως προστέθηκε με το άρθρο 49 του ν. 4782/2021.

* Προϋπόθεση η κατηγορία δαπάνης χρηματοδότη (για συγχρηματοδοτούμενα έργα) ή οι ομοειδείς κατηγορίες ΓΛΚ (για μη παρακολουθούμενα έργα) να μην υπερβαίνουν τα 2.500,00€ προ ΦΠΑ
* Δεν απαιτείται έρευνα αγοράς.
* Ο Επιστημονικός Υπεύθυνος **υποβάλει μέσω email** ενημερώνοντας τον χειριστή του έργου και τοΓραφείο Προμηθειών & Προκηρύξεων της ΜΟΔΥ του ΕΛΚΕ (email: [elkeanatheseis@aegean.gr](mailto:elkeanatheseis@aegean.gr)) τη/τις δαπάνη/ες που προτίθεται να κάνει προκειμένου να επιβεβαιωθεί η επιλεξιμότητα του έργου και η ύπαρξη κατηγορίας προϋπολογισμού του έργου, συμπληρωμένο και υπογεγραμμένο το έντυπο Δ27.1. **και την απόφαση Γενικής Συνέλευσης/Κοσμητείας όπου απαιτείται**.
* Αφού λάβει θετικό απαντητικό email προχωρά στην/στις δαπάνη/ες και έκδοση παραστατικού/ών.

**Υπεύθυνος παρακολούθησης μη υπέρβασης του προϋπολογισμού είναι ο/η Επιστημονικά Υπεύθυνος/η.**

Εναλλακτικά ακολουθείται η διαδικασία 2. Απευθείας αναθέσεις Προμήθειες /Υπηρεσίες από 0,01€ προ ΦΠΑ έως 2.500,00€ ανά κατηγορία ομοειδών δαπανών

# **Απευθείας Αναθέσεις**

# **Προμήθειες /Υπηρεσίες από 0,01€ προ ΦΠΑ έως 2.500,00€ ανά κατηγορία ομοειδών δαπανών**

* Δεν απαιτείται έρευνα αγοράς.
* Ο/Η Επιστημονικός Υπεύθυνος/η **υποβάλει αίτημα πρόσκλησης υποβολής προσφορών μέσω webrescom υποβάλλοντας την προσφορά και το email, που έλαβε και την απόφαση Γενικής Συνέλευσης/Κοσμητείας, όπου απαιτείται**. Δεν είναι υποχρεωτική η υποβολή συνημμένου αρχείου προσφοράς αλλά στην περίπτωση αυτή εφόσον το αίτημα αφορά σε πάνω από ένα είδος ή υπηρεσία θα πρέπει να κατατεθεί συμπληρωμένο και υπογεγραμμένο το **έντυπο Δ27.1**. Εφόσον υπάρχουν αλλαγές στα στοιχεία προμηθευτή ή δεν εμφανίζεται καταχωρημένος στο **webrescom** θα πρέπει να υποβληθεί και συμπληρωμένο το ΥΔ7. Κατά τον έλεγχο εφόσον πληρούνται οι προϋποθέσεις για την μη ανάρτηση πρόσκλησης το αίτημα προχωρά χωρίς πρόσκληση.

Όπου η κατηγορία δαπάνης χρηματοδότη (για συγχρηματοδοτούμενα έργα) ή οι ομοειδείς κατηγορίες ΓΛΚ (για μη παρακολουθούμενα έργα) υπερβαίνουν τα 2.500,00€ προ ΦΠΑ ωστόσο η αιτούμενη δαπάνη και ομοειδής της δεν υπερβαίνουν το ποσό των 2.500,00€ προ ΦΠΑ, θα πρέπει να υπάρχει τεκμηρίωση με το πλάνο των προμηθειών του έργου, όπου να αποδεικνύεται ότι δεν αφορά σε ομοειδή δαπάνη με τις υπόλοιπες προκειμένου να μπορέσει να προχωρήσει χωρίς έρευνα αγοράς και πρόσκληση.

* Η Έκδοση της Απόφασης Ανάθεσης υπογράφεται από την/τον Πρόεδρο Η Απόφαση Ανάθεσης, αναρτάται στο πρόγραμμα ΔΙΑΥΓΕΙΑ από την ΜΟΔΥ.
* Ο Ε/Υ μετά την ανάρτηση της απόφασης ενημερώνεται αυτόματα με email και έπειτα μπορεί να προβεί στην προμήθεια/υπηρεσία και στην έκδοση του σχετικού φορολογικού παραστατικού.
* Για αιτήματα αναθέσεων, που βαρύνουν είτε τμηματικά είτε εξ ολοκλήρου έτη πέραν του τρέχοντος (πολυετείς υποχρεώσεις) απαιτείται επιπλέον η προηγούμενη έγκριση της Επιτροπής Ερευνών, κατά παρέκκλιση της παρ. 1 του άρθρου 67 του ν. 4270/2014, όπως ισχύει (άρθρο 62 παρ. 4 ν. 4485/2017 όπως τροποποιήθηκε με τον ν. 4610/2019).

Σε περίπτωση που οι προσφορές παραλήφθηκαν πρωτότυπες ο/η Ε/Υ παράλληλα αποστέλλει ταχυδρομικά την αλληλογραφία με τους οικονομικούς φορείς, τις προσφορές υπόψη του Γραφείο Προμηθειών & Προκηρύξεων της ΜΟΔΥ του ΕΛΚΕ του Πανεπιστημίου Αιγαίου (Λόφος Πανεπιστημίου, Μυτιλήνη 81132), αναγράφοντας στον εξωτερικό φάκελο την ανάθεση που αφορά και τον εκπρόσωπο της ΜΟΔΥ που χειρίστηκε την ανάθεση.

# **Απευθείας αναθέσεις Προμήθειες /Υπηρεσίες**

# **από 2.500,01€ έως και 30.000€ ανά κατηγορία ομοειδών δαπανών**

Ομοειδής προμήθειες ή υπηρεσίες με εκτιμώμενη αξία από 2500,01€ έως 30.000,00€, μη συμπεριλαμβανομένου του αναλογούντος ΦΠΑ ανά κατηγορία δαπάνης (συνολικού προϋπολογισμού κατηγορίας δαπάνης με ομοειδή είδη ή υπηρεσίες για τα έργα συγκεκριμένης διάρκειας, π.χ. ΕΣΠΑ, Ευρωπαϊκά, ή ετήσιου προϋπολογισμού ομοειδών κατηγοριών δαπανών για τα έργα χωρίς συγκεκριμένη ημερομηνία λήξης, π.χ. Μεταπτυχιακά, κλπ) **απαιτείται απόδειξη έρευνας** **αγοράς** σύμφωνα με την παρ. 2 εδ. γ του άρθρου 66 του ν. 4485/2017 και την περ. 31 του άρθρου 2 του ν. 4412/2016 **και αποστολή πρόσκλησης προς τους οικονομικούς φορείς μέσω του συστήματος του ΚΗΜΔΗΣ** τουλάχιστον πέντε (5) ημέρες πριν την κοινοποίηση της απόφασης ανάθεσης (βλ. άρθρο 120 του ν. 4412/2016, όπως αντικαταστάθηκε με το άρθρο 53 του ν. 4782/2021).

**Βήμα 1 :**

* **Απαιτείται έρευνα αγοράς** με ανάρτηση ανακοίνωσης στην ιστοσελίδα της Επιτροπής Ερευνών του ΕΛΚΕ για τουλάχιστον **πέντε (5)** ημερολογιακές ημέρες από την επόμενη της ανάρτησης, προκειμένου οι οικονομικοί φορείς να δύνανται να ασκήσουν τα έννομα συμφέροντά τους.
* Ο Ε/Υ ακολουθεί τη διαδικασία για την υποβολή αιτήματος έναρξης διαδικασίας απευθείας ανάθεσης απευθυνόμενος στο γραφείο αναθέσεων με email [elkeanatheseis@aegean.gr](mailto:elkeanatheseis@aegean.gr), **όπου υποχρεωτικά ακολουθείται πρωτογενώς η εκκίνηση της** διαδικασίας απευθείας ανάθεσης **με ανάρτηση ανακοίνωσης (Έντυπο Δ26.1)**.

Ο Ε/Υ αφού συμπληρώσει τα βασικά στοιχεία της ανάθεσης αναρτάται από τη ΜΟΔΥ απλή ανακοίνωση στην ιστοσελίδα της Επιτροπής Ερευνών του ΕΛΚΕ για τουλάχιστον πέντε (5) ημερολογιακές ημέρες από την επόμενη ημέρα της ανάρτησης για την οποία ενημερώνεται με email ο Ε/Υ.

**Βήμα 2 :**

Μετά την ολοκλήρωση της δημοσιοποίησης της Έρευνας Αγοράς ο/η Επιστημονικά Υπεύθυνος/η υποβάλει μέσω webrescom αίτημα πρόσκλησης υποβολής προσφορών προκειμένου ο ΕΛΚΕ να αναρτήσει πρόσκληση υποβολής προσφορών μέσω ΚΗΜΔΗΣ προς τον/τους φορέα/είς που προκύπτει/ουν ως μειοδότης/ες από την έρευνα αγοράς (Έντυπο Δ26.2) συνοδευόμενο με τα αποτελέσματα της έρευνας αγοράς (ανάρτηση της ανακοίνωσης στην ιστοσελίδα του ΕΛΚΕ, email, προσφορές, εκδήλωση ενδιαφέροντος οικονομικών φορέων). Αφού γίνει ο απαραίτητος έλεγχος από τη ΜΟΔΥ η πρόσκληση αναρτάται στο ΚΗΜΔΗΣ (μη αυτόματα) τουλάχιστον πέντε (5) ημέρες πριν από την κοινοποίηση της απόφασης ανάθεσης. Ο/ Η ΕΥ και οι υποψήφιοι προμηθευτές/ανάδοχοι ενημερώνονται για την ανάρτηση της πρόσκλησης με email. Δεν λαμβάνονται υπόψη προσφορές οικονομικών φορέων που δεν προσκλήθηκαν να υποβάλουν προσφορά.

**Βήμα 3 :**

* **Στη συνέχεια ο/η ΕΥ αφού συγκεντρώσει τις προσφορές υποβάλει αίτημα απευθείας ανάθεσης χωρίς ή με σύμβαση ανά προμηθευτή μέσω webrescom.**

Το αίτημα συνοδεύεται με τα παρακάτω δικαιολογητικά:

* 1. Συμπληρωμένο **Έντυπο Δ27.i.** (υποχρεωτικά όταν η προμήθεια/υπηρεσία ανατίθεται σε πολλούς οικονομικούς φορείς ή απαιτείται ειδική τεκμηρίωση).
  2. Προσφορά/ές με email όπου θα υπάρχει σε αρχείο pdf η προσφορά η οποία θα φέρει το ονοματεπώνυμο του νόμιμου εκπροσώπου τους, σφραγίδα και υπογραφή.

1. Υπεύθυνη δήλωση του νόμιμου εκπροσώπου, ότι δεν υφίστανται οι λόγοι αποκλεισμού της παρ. 1 του άρθρου 73 του ν. 4412/2016 (άρθρο 80 παρ. 9 ν. 4412/2016) (ΥΔ1) συνοδευόμενο/α από πιστοποιητικό ισχύουσας εκπροσώπησης, σε αντίθετη περίπτωση απαιτείται η προσκόμιση Ποινικού/ών μητρώου/ων, συνοδευόμενο/α από πιστοποιητικό ισχύουσας εκπροσώπησης.
2. Φορολογική ενημερότητα, σε ισχύ.
3. Ασφαλιστική ενημερότητα (κύρια και επικουρική), σε ισχύ.
4. Κάθε άλλο δικαιολογητικό που απαιτεί η πρόσκληση.
5. ΥΔ7 για τη δήλωση των στοιχείων του φορέα.

* Για αιτήματα αναθέσεων, που βαρύνουν είτε τμηματικά είτε εξ ολοκλήρου έτη πέραν του τρέχοντος (πολυετείς υποχρεώσεις) απαιτείται επιπλέον η προηγούμενη έγκριση της Επιτροπής Ερευνών, κατά παρέκκλιση της παρ.1 του άρθρου 67 του ν. 4270/2014, όπως ισχύει (άρθρο 62 παρ. 4 ν. 4485/2017 όπως τροποποιήθηκε με τον ν. 4610/2019).
  + Η Έκδοση της Απόφασης Ανάθεσης υπογράφεται από την/τον Πρόεδρο
* Η Απόφαση Ανάθεσης αναρτάται στο πρόγραμμα ΚΗΜΔΗΣ (μη αυτόματα) και στο πρόγραμμα ΔΙΑΥΓΕΙΑ.
* Σε περίπτωση που ανατίθεται σε οικονομικό φορέα σύμβαση με ομοειδείς δαπάνες που έχουν αξία μεγαλύτερη των **10.000,00€ πλέον ΦΠΑ ή το αντικείμενο της σύμβασης γεννά διαρκή υποχρέωση αυτού** **απαιτείται σύναψη** σύμβασης (άρθρο 130 ν. 4270/2014, απόφαση 86/2014 ΕΑΑΔΗΣΥ, άρθρο 37 ν. 4589/2019). Σε έργα που ο χρηματοδότης ή ο ΕΥ επιθυμεί (πχ τμηματική παραλαβή) επιβάλλει την κατάρτιση της σύμβασης μπορεί να πραγματοποιείται και για μικρότερα ποσά μετά από αίτημα του ΕΥ.
* Η έναρξη ισχύος της σύμβασης ξεκινάει από την καταχώρησή της στο πρόγραμμα ΚΗΜΔΗΣ (άρθρο 38 παρ. 7 ν. 4412/16).
* Ο Ε/Υ ενημερώνεται με email για την απόφαση ανάθεσης και από το Γραφείο Προμηθειών & Προκηρύξεων για την υπογραφή της Σύμβασης (όταν απαιτείται). Στη συνέχεια μπορεί να προβεί στην υλοποίηση της προμήθειας/υπηρεσίας και στην έκδοση του σχετικού φορολογικού παραστατικού. Με την κοινοποίηση της απόφασης ανάθεσης η σύμβαση θεωρείται, ότι έχει συναφθεί και η υπογραφή του σχετικού συμφωνητικού έχει αποδεικτικό χαρακτήρα (παρ. 3 άρθρο 118 ν 4412/2016).

Αν ο ΕΥ ενός έργου επιθυμεί την με απευθείας ανάθεση προμήθειας ή υπηρεσίας, εντός μιας κατηγορίας ομοειδών προμηθειών/υπηρεσιών, με ποσό μικρότερο της κατηγορίας η διαδικασία της ανάθεσης, ακολουθεί τους κανόνες που το ποσό της κατηγορίας δαπάνης επιβάλλει.

Σε περίπτωση που η ανακοίνωση προβεί άγονη ακολουθείται το βήμα 1 εκ νέου με νέες προδιαγραφές ή και τιμές.

**Σε ειδικές περιπτώσεις** (ενδεικτικά λόγω της ιδιαιτερότητας του αντικειμένου της υπηρεσίας/προμήθειας, επείγουσες καταστάσεις κλπ) μετά από έγκριση του ΠΜΟΔΥ αντί της ανακοίνωσης για την έρευνα αγοράς ο Επιστημονικός Υπεύθυνος του έργου μπορεί να ακολουθήσει την παρακάτω διαδικασία:

Ο/Η ΕΥ αποστέλλει Πρόσκληση για έρευνα αγοράς σε διάφορους πιθανούς προμηθευτές, με οποιονδήποτε τρόπο (email, fax κλπ) όπου θα έχει την απαραίτητη πληροφορία (π/υ, τεχνικές προδιαγραφές, χρόνο και τόπο παράδοσης, έργο και δημοσιότητα) και συλλέγει προσφορές, που υποβάλλουν οι προμηθευτές.

Επιπλέον ο/η ΕΥ μπορεί να κάνει έρευνα αγοράς από αναζήτηση στοιχείων, κοστολόγια που βρήκε στο internet και στα sites των προμηθευτών, με στοιχεία από προηγούμενες τιμολογήσεις-αναθέσεις στον ίδιο προμηθευτή ή σε τρίτους το χρόνο της ανάθεσης.

Στην περίπτωση αυτή ο/η ΕΥ ακολουθεί τη διαδικασία για την υποβολή αιτήματος Δημοσίευσης Πρόσκλησης Απευθείας Ανάθεσης στο ΚΗΜΔΗΣ επισυνάπτει :

* Τα email που αντάλλαξε με προμηθευτές, τις προσφορές, με κοστολόγια που βρήκε στο internet και στα sites των προμηθευτών, με στοιχεία από προηγούμενες τιμολογήσεις-αναθέσεις στον ίδιο προμηθευτή ή σε τρίτους το χρόνο της ανάθεσης.

Σε περίπτωση που δεν έχουν ενεργοποιηθεί οι κωδικοί rescom μπορούν να υποβληθούν τα αιτήματα απευθείας ανάθεσης εκ μέρους του ΕΥ απευθυνόμενη/ος στο γραφείο αναθέσεων με email στην ηλεκτρονική διεύθυνση [elkeanatheseis@aegean.gr](mailto:elkeanatheseis@aegean.gr).

Περιπτώσεις που δεν συμπεριλαμβάνονται στον παρόν οδηγό αντιμετωπίζονται κατά περίπτωση σύμφωνα με την κείμενη νομοθεσία.

# **Οδηγίες Καταχώρησης Αιτήματος μέσω webrescom**

Οι καταστάσεις του αιτήματος απευθείας ανάθεσης μπορεί να είναι:

* Αίτημα: φάση καταχώρησης του αρχικού αιτήματος του ΕΥ.
* Έλεγχος: το αίτημα ελέγχεται από τον ΕΛΚΕ.
* Απόφαση: το αίτημα έχει εγκριθεί.
* Διαύγεια: το αίτημα έχει αναρτηθεί στην διαύγεια ως απόφαση και μπορεί να πραγματοποιηθεί το επόμενο βήμα.

Για να πραγματοποιηθεί αίτημα απευθείας ανάθεσης επιλέγουμε είτε από τις συντομεύσεις «Καταχώρηση Αιτημάτων Απευθείας Ανάθεσης» είτε από Ηλεκτρονικές Υπηρεσίες «Απευθείας Ανάθεση» διαλέγοντας το έργο που επιθυμούμε να κάνουμε το αίτημα.

**Τύπος Αιτήματος:**

**Αίτημα Πρόσκλησης Υποβολής προσφορών:** Επιλέγεται α) στην περίπτωση που έχει υλοποιηθεί η έρευνα αγοράς μιας προμήθειας/υπηρεσίας προκειμένου να συνταχθεί και να αναρτηθεί η πρόσκληση υποβολής προσφορών και β) στην περίπτωση που αφορά δαπάνη ήσσονος αξίας προσκομίζοντας την σχετική τεκμηρίωση.

**Με Απευθείας Ανάθεση χωρίς σύμβαση:** Επιλέγεται η περίπτωση αυτή όταν το αίτημα αφορά την προμήθεια αγαθών, υπηρεσιών ή μισθώσεων ποσού από κατηγορία ομοειδών προμηθειών/ υπηρεσιών δαπάνης καθαρής αξίας έως 10.000,00€, μη συμπεριλαμβανομένου του αναλογούντος ΦΠΑ.

Το αίτημα θα πρέπει να συνδεθεί με το αίτημα πρόσκλησης που αναρτήθηκε στο ΚΗΜΔΗΣ μετά τη λήξη του χρόνου υποβολής προσφορών.

**Με Απευθείας Ανάθεση και σύμβαση**: Επιλέγεται η περίπτωση αυτή όταν το αίτημα αφορά την προμήθεια αγαθών, υπηρεσιών ή μισθώσεων ποσού από κατηγορία ομοειδών προμηθειών/ υπηρεσιών δαπάνης καθαρής αξίας από 10.000,00€ έως 30.000,00€ μη συμπεριλαμβανομένου του αναλογούντος ΦΠΑ.

Το αίτημα θα πρέπει να συνδεθεί με το αίτημα πρόσκλησης που αναρτήθηκε στο ΚΗΜΔΗΣ μετά τη λήξη του χρόνου υποβολής προσφορών.

Σε περίπτωση που ο ΕΥ επιθυμεί σύμβαση για ποσό κάτω των 10.000,00€ προ ΦΠΑ επιλέγει αυτή την κατηγορία.

**Ανάκληση:** Η Ανάκληση αποτελεί αίτημα για την αποδέσμευση του ποσού που υπολείπεται μεταξύ της αρχικής δέσμευσης (σύμφωνα με την αρχική απόφαση ανάθεσης) και του ποσού που πραγματικά δαπανήθηκε με τις εντολές δαπάνης που προσκομίστηκαν και ελέγχθηκαν επιτυχώς στη ΜΟΔΥ του ΕΛΚΕ.

Για να πραγματοποιηθεί αίτημα ανάκλησης απευθείας ανάθεσης επιλέγετε είτε από τις συντομεύσεις «Καταχώρηση Αιτημάτων Απευθείας Ανάθεσης==> Τύπος Αιτήματος ==> Αίτημα Απευθείας Ανάθεσης» είτε από Ηλεκτρονικές Υπηρεσίες «Απευθείας Ανάθεση ==> Αίτημα Απευθείας Ανάθεσης»  διαλέγοντας το έργο που επιθυμείτε να υποβάλετε το αίτημα. Στη συνέχεια επιλέγετε αίτημα και τύπο ανάκληση.

Στο πεδίο Συμπληρωματική επιλέγετε το αρχικό αίτημα που είχε υποβληθεί για την έκδοση της απόφασης ανάθεσης που θέλετε να γίνει ανάκληση.

Στην περιγραφή και τεκμηρίωση θα πρέπει να αιτιολογείται ο λόγος της ανάκλησης.

Στην περίπτωση που η ανάθεση δεν πραγματοποιήθηκε (χωρίς υπαιτιότητα του προμηθευτή/αναδόχου) θα πρέπει να υποβληθεί στο [elkeanatheseis@aegean.gr](mailto:elkeanatheseis@aegean.gr) η αποδοχή του προμηθευτή/αναδόχου για την ανάκληση της εν λόγω ανάθεσης και ότι δεν υπάρχει εκ μέρους του κάποια απαίτηση από τον ΕΛΚΕ του Πανεπιστημίου Αιγαίου, αναφέροντας την απόφαση ανάθεσης και το έργο. Εξαίρεση της υποβολής της γίνεται κατά περίπτωση κατόπιν εξέτασης από το Γραφείο Προμηθειών και Προκηρύξεων.

Εφόσον η απόφαση ανάθεσης δεν πραγματοποιήθηκε μερικώς ή ολικώς με υπαιτιότητα του προμηθευτή/αναδόχου θα πρέπει να έχει προηγηθεί η διαδικασία κυρώσεων σύμφωνα με την κείμενη νομοθεσία.

Το ποσό της δαπάνης που αιτείστε προς επιστροφή θα πρέπει να καταχωρηθεί με αρνητικό πρόσημο.

**Συμπληρωματική Απόφαση Ανάθεσης: Αίτημα** για συμπληρωματική δέσμευση ποσού που υπολείπεται μεταξύ του ποσού που πραγματικά δαπανήθηκε και του ποσού της αρχικής δέσμευσης (σύμφωνα με την αρχική απόφαση απευθείας ανάθεσης), που χρησιμοποιείται μόνο σε ειδικές περιπτώσεις.

Στην περίπτωση «Ανάκλησης Προηγούμενης Απόφασης Ανάθεσης» ή «Συμπληρωματικής Απόφασης Ανάθεσης», επιλέγεται ο Αριθμός Πρωτοκόλλου του αρχικού αιτήματος.

**Ποσοστό ΦΠΑ**: Αναφορά στο ποσοστό ΦΠΑ της Δαπάνης. Η συμπλήρωση του πεδίου αυτού είναι υποχρεωτική προκειμένου να υπολογιστεί με σωστό τρόπο η καθαρή αξία της δαπάνης. Σε περίπτωση δαπάνης με πολλά ΦΠΑ επιλέγεται το ΦΠΑ που αντιστοιχεί στη μεγαλύτερη καθαρή αξία.

**ΑΦΜ:** Αφορά στο ΑΦΜ του προμηθευτή/αναδόχου. Σε περίπτωση που είναι εγγεγραμμένος φορέας τα στοιχεία της επωνυμίας του, θα συμπληρωθούν αυτόματα. Αν δεν είναι εγγεγραμμένος φορέας τότε θα πρέπει το αίτημα να συνοδευτεί από το έντυπο ΥΔ7 συμπληρωμένο. Για φορέα εξωτερικού θα πρέπει να αναγραφούν στις παρατηρήσεις όλα τα στοιχεία (Διεύθυνση, Τηλέφωνo, Email, ΑΦΜ αν υπάρχει)

**o Κωδικός CPV**: Αναφορά στον κωδικό και την αναλυτική περιγραφή του CPV (βλ. <http://www.eprocurement.gov.gr/files/cpv_2008.xls> ).

**Περιγραφή και Τεκμηρίωση αιτήματος:** Στο πεδίο αυτό περιγράφεται η δαπάνη και τεκμηριώνεται η αναγκαιότητα και η συσχέτισή της με το φυσικό αντικείμενο του υλοποιούμενου έργου.

Κατά την τεκμηρίωση του αιτήματος δεν είναι αποδεκτές γενικές αναφορές όπως π.χ. «Για τις ανάγκες του έργου» «για τις ανάγκες του εργαστηρίου». Πρέπει να περιγράφεται ξεκάθαρα ο λόγος της αναγκαιότητας. Παραδείγματα:

|  |
| --- |
| Προμήθεια εκτυπωτικού μηχανήματος για την εκτύπωση των ερευνητικών αποτελεσμάτων Προμήθεια ψηφιακού μικροσκοπίου τύπου ………. για παρατήρηση ………. |
| Αγορά λογισμικού ………. για ανάλυση ………. |
| Επισκευή του ………. οργάνου που χρησιμοποιείται για την διεξαγωγή ………. |
| Αγορά πλαστικών / γυάλινων δοχείων αποθήκευσης / απιονισμένου νερού κλπ για χρήση σε πειράματα ………. που πραγματοποιούνται στο πλαίσιο του προγράμματος |
| Ταχυδρομικές υπηρεσίες: Κάλυψη αναγκών αποστολής δεμάτων και εγγράφων στο εξωτερικό |
| Συνδρομή υπηρεσιών ασφαλούς χώρου αποθήκευσης δεδομένων (Dropbox) |
| Υπηρεσίες catering ή γεύμα ή δείπνο εργασίας προσκεκλημένων ομιλητών και συμμετεχόντων στο Συνέδριο …ή στο πλαίσιο εκπαιδευτικής ημερίδας του Προγράμματος / |
| Εκτυπώσεις επικοινωνιακού υλικού στο πλαίσιο των δράσεων της Ημερίδας / Συνεδρίου κλπ / Εκτύπωση πόστερ που θα παρουσιαστούν στο συνέδριο ………. |
|

Αρχείο: Προστίθενται τα απαιτούμενα δικαιολογητικά

Τεκμηρίωση Ανάθεσης: Εισάγεται η τεκμηρίωση ανάθεσης στον συγκεκριμένο οικονομικό φορέα.

**Κατηγορία Δαπάνης:** «Κατηγορία Δαπάνης Έργου» Χρηματοδότη.

**Κατηγορία ΓΛΚ** : «Κατηγορία Δαπάνης ΓΛΚ» που αντιστοιχεί η δαπάνη στον τρέχοντα ετήσιο προϋπολογισμό.

**Ποσό:** το ποσό με ΦΠΑ της «Δαπάνης/Απ. Ανάθεσης».

Επισημαίνεται ότι ειδικά για τις δεσμεύσεις πολυετούς διάρκειας, πρέπει να καταχωρούνται τα ποσά ανά έτος και να αναγράφεται στις παρατηρήσεις προκειμένου να συζητηθεί ως θέμα η πολυετής δέσμευση από συνεδρίαση της Επιτροπής Ερευνών.

# **Ειδικές Κατηγορίες - Εξαιρέσεις**

Για τις περιπτώσεις των: α) Εξόδων δημοσίευσης σε επιστημονικά περιοδικά β) των εγγραφών συνεδρίων γ) ετήσιων προσωπικών συνδρομών των μελών ΔΕΠ σε επιστημονικούς οργανισμούς, οι οποίοι διοργανώνουν σχετικά συνέδρια, η πληρωμή των οποίων γίνεται απευθείας από το εκάστοτε μέλος ΔΕΠ, για τις οποίες δεν είναι δυνατή αφενός η διενέργεια έρευνας αγοράς, λόγω της μοναδικότητας του αντικειμένου του συνεδρίου ή του οργανισμού και αφετέρου, κατά τεκμήριο, σκοπό έχουν να αυξήσουν είτε το απόθεμα της γνώσης συµπεριλαµβανοµένης της γνώσης του ανθρώπου, του πολιτισμού και της κοινωνίας, είτε να χρησιμοποιήσουν το απόθεμα της γνώσης για την ανάπτυξη νέων εφαρμογών και δεν αποβλέπουν σε αποκλειστική ωφέλεια του Πανεπιστημίου, στο οποίο δραστηριοποιούνται, δ) εξόδων τράπεζας και τα έξοδα χρηματο-οικονομικής διαχείρισης που επιβαρύνουν τη λειτουργία των έργων και του Ειδικού Λογαριασμού Κονδυλίων Έρευνας, δεν απαιτείται απόφαση απευθείας ανάθεσης.

Ειδικότερα, για τα αιτήματα συμμετοχής σε συνέδρια χωρίς μετακίνηση (κατηγορία ΓΛΚ 64-02)  και δημοσιεύσεων σε περιοδικά (κατηγορία ΓΛΚ 64-05 ή 64-09) τα οποία εμπίπτουν στην παραπάνω περίπτωση δεν απαιτείται απόφαση ανάθεσης. Κατά την υποβολή του εντάλματος θα πρέπει να  πληρούνται/συνοδεύονται με τα παρακάτω:

Για τα συγχρηματοδοτούμενα έργα:

-Η ενότητα εργασίας, η οποία να είναι σε ισχύ και να περιλαμβάνει το αντίστοιχο χρηματοδότη.

-Ο συγγραφέας που χρεώνεται την δημοσίευση/παρουσίαση να έχει σύμβαση στο έργο, ώστε να αποδεικνύεται ότι ανήκει στην ερευνητική ομάδα στα συγχρηματοδοτούμενα έργα, εκτός και αν ο χρηματοδότης επιτρέπει διαφορετικά.

-Όλα τα έγγραφα, όπως για παράδειγμα, η αλληλογραφία για την αποδοχή του άρθρου να είναι στο όνομα εκείνο, που χρεώνεται η δημοσίευση/παρουσίαση.

-Το άρθρο να σχετίζεται με το φυσικό αντικείμενο του έργου, όπου σε αυτό έχει την ευθύνη ο ΕΥ

- Εκτύπωση της ιστοσελίδας με το ποσό της εγγραφής.

-Βεβαίωση συμμετοχής για συνέδριο.

- Δημοσίευση με αναφορά στον χρηματοδότη.

- Παραστατικό στα στοιχεία του ΕΛΚΕ.

-Κίνηση πληρωμής από λογαριασμό τραπέζης στην περίπτωση που έχει πληρώσει τη δαπάνη ο/η ΕΥ /δικαιούχος για ποσά που δεν ξεπερνούν τα 500,00€ μεικτά.

 Για τα μεταπτυχιακά/προπτυχιακά:

-Η απόφαση Γενικής Συνέλευσης, όπου απαιτείται.

-Εκτύπωση της ιστοσελίδας με το ποσό της εγγραφής,

-Βεβαίωση συμμετοχής για συνέδριο.

- Δημοσίευση.

- Παραστατικό στα στοιχεία του ΕΛΚΕ

-Κίνηση πληρωμής από λογαριασμό τραπέζης στην περίπτωση που έχει πληρώσει τη δαπάνη ο/η ΕΥ/δικαιούχος για ποσά που δεν ξεπερνούν τα 500,00€ μεικτά.

Σε κάθε περίπτωση εφόσον η δαπάνη είναι εξωτερικού θα πρέπει να ελέγχεται αν υπάρχουν έξοδα για ΦΠΑ και τυχόν πρόσθετα έξοδα.

 Ειδικότερα για τα συνέδρια προκειμένου να υπάρχει απαλλαγή ΦΠΑ  θα πρέπει να διερευνηθεί (εγγράφως) ότι ισχύουν αθροιστικά, επικοινωνώντας με τον διοργανωτή εγγράφως τα παρακάτω:

1. Αν ο διοργανωτής φορέας είναι Οργανισμός, Ίδρυμα  ή Εταιρία.

2.  Αν ο διοργανωτής είναι πρόσωπο  μη κερδοσκοπικού χαρακτήρα (Non Profit Organization).

Κατά την πληρωμή / υλοποίηση του συνεδρίου/ περιοδικού/ έκδοση παραστατικού θα πρέπει να υπάρχει ο κωδικός ΓΛΚ και το αντίστοιχο ποσό. Στο ποσό θα πρέπει να συμπεριληφθούν έξοδα ΦΠΑ, ισοτιμίας, τραπεζικά έξοδα.

Πριν την οποιαδήποτε δαπάνη ο/η ΕΥ θα πρέπει να στείλει τεκμηριωμένο στον χειριστή του έργου προκειμένου να βεβαιωθεί ότι είναι επιλέξιμη δαπάνη.

**Για την ύπαρξη και παρακολούθηση του προϋπολογισμού υπεύθυνος είναι ο/η ΕΥ.**

Επιπρόσθετα, σύμφωνα με το άρθρο 10 του ν.4412/2016 ο ν. 4412/2016 (άρθρα 3 ως 221) δεν εφαρμόζεται στις παρακάτω περιπτώσεις των δημοσίων συμβάσεων υπηρεσιών οι οποίες: α) έχουν ως αντικείμενο την αγορά ή μίσθωση, με οποιουσδήποτε χρηματοδοτικούς όρους, γης ή υφισταμένων κτισμάτων ή άλλων ακινήτων ή αφορούν δικαιώματα επ’ αυτών, β)…, γ)…., δ) αφορούν οποιαδήποτε από τις κατωτέρω νομικές υπηρεσίες: αα) νομική εκπροσώπηση πελάτη από δικηγόρο κατά την έννοια του άρθρου 2 του π.δ. 258/1987 (Α` 125) σε:- διαιτησία ή συμβιβασμό που διεξάγεται σε κράτος - μέλος, τρίτη χώρα ή ενώπιον διεθνούς οργάνου διαιτησίας ή συμβιβασμού ή- δικαστικές διαδικασίες ενώπιον δικαστηρίων, δικαιοδοτικών οργάνων ή δημοσίων αρχών κράτους - μέλους, τρίτης χώρας ή διεθνών δικαστηρίων, δικαιοδοτικών ή θεσμικών οργάνων, ζ) αφορούν συμβάσεις εργασίας. Στις περιπτώσεις αυτές, πλην της (ζ) που υλοποιείται με διαφορετική διαδικασία, δεν απαιτείται απόφαση ανάθεσης.

Οι μισθώσεις ακινήτων, μεταφορικών μέσων και εργαστηριακού ή συμβατικού εξοπλισμού που είναι αναγκαίες για την εκτέλεση των χρηματοδοτούμενων έργων, πραγματοποιούνται με τον ακόλουθο τρόπο (άρθρο 66, παρ. 3 του ν. 4485/2017):

α. Μισθώσεις που για καθεμία το συνολικό ετήσιο μίσθωμα δεν υπερβαίνει τις είκοσι χιλιάδες ευρώ (20.000,00€) γίνονται απευθείας χωρίς διαγωνισμό ή λήψη προσφορών, ύστερα από εκτίμηση των τιμών που προσφέρει η αγορά (έντυπο Δ27μ).

β. Μισθώσεις που για καθεμία το συνολικό ετήσιο μίσθωμα υπερβαίνει τις είκοσι χιλιάδες ευρώ (20.000,00€) γίνονται με μειοδοτικό διαγωνισμό, σύμφωνα με το π.δ. 715/1979.

Επίσης, έξοδα δημοσιεύσεων στο πλαίσιο διαγωνιστικών διαδικασιών, που για οποιοδήποτε λόγο βαρύνουν την αναθέτουσα αρχή (π.χ. μη ύπαρξη αναδόχου) που δεν δύναται να γίνει εκ των προτέρων έρευνα αγοράς διότι δεν γνωρίζουμε α) λόγω της πολυνησιωτικότητας του Πανεπιστημίου Αιγαίου τις περιφερειακές εφημερίδες που θα χρειαστεί να δημοσιευθεί προκήρυξη διαγωνισμού ανάλογα με το κάθε έργο, και β) την έκβαση της διαγωνιστικής διαδικασίας με ανάδοχο ή άγονο, εκδίδεται απόφαση ανάθεσης κατά περίπτωση χωρίς έρευνα αγοράς και πρόσκληση στο ΚΗΜΔΗΣ.

Για τις διαδικασίες ανάθεσης σύμβασης υπηρεσιών, οι οποίες εμπίπτουν στο παράρτημα XIV του ν. 4412/2016 (βλ. παράρτημα ΙΙ), το ποσό του προηγούμενου εδαφίου είναι εξήντα χιλιάδες (60.000,00€) ευρώ. Στην περίπτωση που η συνολική αξία της σύμβασης κυμαίνεται από 30.000,01€ προ ΦΠΑ έως 60.000,00€ προ ΦΠΑ η διαδικασία υλοποιείται μέσω ΕΣΗΔΗΣ.

# **Επισημάνσεις**

Για την υλοποίηση των έργων τα αιτήματα των προμηθειών/ υπηρεσιών συνιστάται να μην αφορούν μεμονωμένες δαπάνες προμηθειών ή υπηρεσιών, αλλά να καλύπτουν ανάγκες για μεγάλα χρονικά διαστήματα, εφόσον είναι γνωστές, π.χ ανάγκες για τόνερ, courier, γραφική ύλη, αναλώσιμα εργαστηρίου κ.α.

Από κάθε τιμολόγιο του αναδόχου θα γίνονται όλες οι νόμιμες κρατήσεις, σύμφωνα με τους ισχύοντες κάθε φορά νόμους και σχετικές εγκυκλίους του Υπουργείου Οικονομικών, ενδεικτικά:

* 4%, 8% ή 20% κατά περίπτωση επί της καθαρής συμβατικής αξίας, σύμφωνα με το άρθρο 64 του ν..4172/2013.
* Στις συμβάσεις αξίας ύψους μεγαλύτερου των 1.000,00€ επιβάλλεται κράτηση ύψους 0,07% υπέρ των λειτουργικών αναγκών της ΕΑΑΔΗΣΥ, σύμφωνα με το άρθρο 44 του Ν.4605/2019, επί της αξίας κάθε πληρωμής προ φόρων και κρατήσεων. Επί της εν λόγω κράτησης επιβάλλεται χαρτόσημο 3% και κράτηση υπέρ ΟΓΑ ποσοστού 20% επί του χαρτοσήμου.
* 0,06% υπέρ της οικονομικής αυτοτέλειας της ΑΕΠΠ, σύμφωνα με το άρθρο 350 παρ. 3 του Ν.4412/2016, επί της αξίας κάθε πληρωμής προ φόρων και κρατήσεων. Επί της εν λόγω κράτησης επιβάλλεται χαρτόσημο 3% και κράτηση υπέρ ΟΓΑ ποσοστού 20% επί του χαρτοσήμου.

Τραπεζικά τέλη ή άλλες επιβαρύνσεις, επιβαρύνουν τον προμηθευτή.

Σημειώνεται ότι αν ο χρηματοδότης επιβάλει άλλα όρια πιο αυστηρά, ή άλλους κανόνες για τις αναθέσεις ακολουθούνται οι κανόνες του χρηματοδότη.

Σε περίπτωση προμήθειας tablet, φορητού Η/Υ, κινητού, κονσόλες για παιχνίδια: στα έργα με δικαίωμα έκπτωσης (Υπηρεσιών) η ανάθεση θα είναι  χωρίς ΦΠΑ και στα έργα χωρίς δικαίωμα έκπτωσης με ΦΠΑ . Το παραστατικό που εκδίδεται και στις δύο περιπτώσεις είναι χωρίς ΦΠΑ σύμφωνα με το άρ. 39α της ΠΟΛ 1150/2017 Υπόχρεος απόδοσης του ΦΠΑ είναι ο αγοραστής.

# **Παραλαβή Προμηθειών /Υπηρεσιών Απευθείας Αναθέσεων**

Η παραλαβή υλικών/ παρεχόμενων υπηρεσιών ή και παραδοτέων γίνεται από τον ΕΥ ή την επιτροπή παραλαβής (άρθρα 208 και 219 ν. 4412/2016).

Εντός 10 ημερών από την παραλαβή των αγαθών ή των υπηρεσιών, ο ΕΥ υποβάλλει στη ΜΟΔΥ του ΕΛΚΕ) τα ακόλουθα όπως:

* Έντυπα O10α ΠΙΝΑΚΑΣ ΕΞΟΠΛΙΣΜΟΥ (ΟΡΓΑΝΑ-ΥΛΙΚΑ) ή Ο11α ΠΙΝΑΚΑΣ ΑΝΑΛΩΣΙΜΩΝ, ΛΟΙΠΩΝ ΕΞΟΔΩΝ
* Παραστατικό ΚΦΑΣ (Τιμολόγιο, Δελτίο Αποστολής).
* Φορολογική ενημερότητα για χρέη προς το δημόσιο για είσπραξη χρημάτων για φορείς του δημοσίου τομέα (πλην κεντρικής διοίκησης), σε ισχύ (αν η ακαθάριστη αξία του τιμολογίου είναι ανώτερη των 1.500,00€).
* Ασφαλιστική ενημερότητα, σε ισχύ (αν η ακαθάριστη αξία του τιμολογίου είναι ανώτερη των 3.000,00€).
* Σε περίπτωση εξοπλισμού θα πρέπει να υπάρχει βεβαίωση για το καινούριο και αμεταχείριστο των ειδών και οι σειριακοί αριθμοί των ειδών.

Το πρωτόκολλο παραλαβής προμηθειών / υπηρεσιών απαιτείται να περάσει από έγκριση της Επιτροπής Ερευνών και Διαχείρισης ΕΛΚΕ μόνο στην περίπτωση που υπάρχει παραλαβή με αποκλίσεις ή απόρριψη της παραληφθείσας προμήθειας / υπηρεσίας σύμφωνα με τα άρθρα 208 παρ. 4 και 219 παρ.3, 4 του ν. 4412/2016.

**ΠΑΡΑΡΤΗΜΑΤΑ**

# **ΠΑΡΑΡΤΗΜΑ Ι: Δικαιολογητικά (σύμφωνα με τα άρθρα 73 και 80, του ν. 4412/2016)**

|  |  |  |
| --- | --- | --- |
| **1. Πιστοποιητικά φορολογικής ενημερότητας εν ισχύ κατά το χρόνο υποβολής τους. Στην περίπτωση που δεν αναγράφεται ο χρόνος ισχύς να έχουν εκδοθεί έως τρεις (3) μήνες πριν από την υποβολή τους.** | | |
| **Α/Α** | **ΝΟΜΙΚΗ ΜΟΡΦΗ ΠΡΟΜΗΘΕΥΤΗ / ΑΝΑΔΟΧΟΥ** | **Απαιτούμενο Πιστοποιητικό φορολογικής ενημερότητας** |
| **1** | ΑΤΟΜΙΚΗ ΕΠΙΧΕΙΡΗΣΗ (φυσικό πρόσωπο) | Φορολογική Ενημερότητα Επιτηδευματία |
| **2** | ΟΕ, ΕΠΕ, ΙΚΕ | Φορολογική Ενημερότητα οικ. φορέα |
| **3** | ΑΕ | Φορολογική Ενημερότητα οικ. φορέα |
| **4** | ΦΟΡΕΙΣ ΓΕΝΙΚΗΣ ΚΥΒΕΡΝΗΣΗΣ | Φορολογική Ενημερότητα Φορέα |
| **5** | Αλλοδαπός Οικονομικός Φορέας | Πιστοποιητικό που εκδίδεται από την αρμόδια αρχή του οικείου κράτους - μέλους ή χώρας. Αν το κράτος-μέλος ή η εν λόγω χώρα δεν εκδίδει τέτοιου είδους έγγραφο ή πιστοποιητικό ή όπου το έγγραφο ή το πιστοποιητικό αυτό δεν καλύπτει την εν λόγω απαίτηση το έγγραφο ή το πιστοποιητικό μπορεί να αντικαθίσταται από ένορκη βεβαίωση ή, στα κράτη - μέλη ή στις χώρες όπου δεν προβλέπεται ένορκη βεβαίωση, από υπεύθυνη δήλωση του ενδιαφερομένου ενώπιον αρμόδιας δικαστικής ή διοικητικής αρχής, συμβολαιογράφου ή αρμόδιου επαγγελματικού ή εμπορικού οργανισμού του κράτους -μέλους ή της χώρας καταγωγής ή της χώρας όπου είναι εγκατεστημένος ο οικονομικός φορέας. |
| **2. Πιστοποιητικά ασφαλιστικής ενημερότητας (κύριας και επικουρικής) εν ισχύ κατά το χρόνο υποβολής τους. Στην περίπτωση που δεν αναγράφεται ο χρόνος ισχύς να έχουν εκδοθεί έως τρεις (3) μήνες πριν από την υποβολή τους.** | | |
| **Α/Α** | **ΝΟΜΙΚΗ ΜΟΡΦΗ ΠΡΟΜΗΘΕΥΤΗ / ΑΝΑΔΟΧΟΥ** | **Απαιτούμενο Πιστοποιητικό ασφαλιστικής ενημερότητας** |
| **1** | ΑΤΟΜΙΚΗ ΕΠΙΧΕΙΡΗΣΗ (φυσικό πρόσωπο) | Βεβαίωση Ασφαλιστικής Ενημερότητας κύριας και επικουρικής) |
| **2** | ΟΕ, ΕΠΕ, ΙΚΕ | Βεβαίωση Ασφαλιστικής Ενημερότητας (κύριας και επικουρικής) οικονομικού φορέα |
| **3** | ΑΕ | Βεβαίωση Ασφαλιστικής Ενημερότητας κύριας και επικουρικής) οικονομικού φορέα |
| **4** | ΦΟΡΕΙΣ ΓΕΝΙΚΗΣ ΚΥΒΕΡΝΗΣΗΣ | Βεβαίωση Ασφαλιστικής Ενημερότητας Φορέα |
| **5** | Αλλοδαπός Οικονομικός Φορέας | Πιστοποιητικό που εκδίδεται από την αρμόδια αρχή του οικείου κράτους - μέλους ή χώρας σύμφωνα με το επιγραμμικό αποθετήριο πιστοποιητικών (e-Certis) <https://ec.europa.eu/tools/ecertis/search>.. Αν το κράτος-μέλος ή η εν λόγω χώρα δεν εκδίδει τέτοιου είδους έγγραφο ή πιστοποιητικό ή όπου το έγγραφο ή το πιστοποιητικό αυτό δεν καλύπτει όλες τις περιπτώσεις, το έγγραφο ή το πιστοποιητικό μπορεί να αντικαθίσταται από ένορκη βεβαίωση που να έχει εκδοθεί έως τρεις μήνες πριν την υποβολή του ή, στα κράτη - μέλη ή στις χώρες όπου δεν προβλέπεται ένορκη βεβαίωση, από υπεύθυνη δήλωση του ενδιαφερομένου ενώπιον αρμόδιας δικαστικής ή διοικητικής αρχής, συμβολαιογράφου ή αρμόδιου επαγγελματικού ή εμπορικού οργανισμού του κράτους μέλους ή της χώρας καταγωγής ή της χώρας όπου είναι εγκατεστημένος ο οικονομικός φορέας εφόσον έχει συνταχθεί μετά την κοινοποίηση της πρόσκλησης για την υποβολή των δικαιολογητικών. |

|  |  |  |  |  |
| --- | --- | --- | --- | --- |
| **3. Απόσπασμα ποινικού μητρώου με ημερομηνία με έκδοση έως τριών (3) μηνών πριν από την υποβολή τους ή Υπεύθυνη Δήλωση ότι δεν υφίστανται οι λόγοι αποκλεισμού της παρ. 1 του άρθρου 73 του Ν. 4412/2016 (άρθρο 80 παρ. 9 ν. 4412/2016)** | | | | |
| **Α/Α** | | **ΝΟΜΙΚΗ ΜΟΡΦΗ ΠΡΟΜΗΘΕΥΤΗ / ΑΝΑΔΟΧΟΥ** | | **ΑΠΑΙΤΟΥΜΕΝΟ ΠΟΙΝΙΚΟ ΜΗΤΡΩΟ** |
| 1 | | ΑΤΟΜΙΚΗ ΕΠΙΧΕΙΡΗΣΗ (φυσικό πρόσωπο) | | Ποινικό Μητρώο του Επιτηδευματία, ασκούντα ατομική επιχείρηση |
| 2 | | ΟΕ, ΕΠΕ, ΙΚΕ | | Ποινικό/ά Μητρώο/α του/των Διαχειριστή/στων της Επιχείρησης |
| 3 | | ΑΕ | | Ποινικό Μητρώο του Διευθύνοντα Συμβούλου, καθώς και όλων των Μελών του Διοικητικού Συμβουλίου |
| 4 | | ΦΟΡΕΙΣ ΓΕΝΙΚΗΣ ΚΥΒΕΡΝΗΣΗΣ | | Ποινικό Μητρώο του Νόμιμου Εκπροσώπου |
| 5 | | Αλλοδαπός Οικονομικός Φορέας | | Αντίστοιχο πιστοποιητικό. Ελλείψει αυτού, ισοδύναμου εγγράφου που εκδίδεται από αρμόδια δικαστική ή διοικητική αρχή του κράτους-μέλους ή της χώρας καταγωγής ή της χώρας όπου είναι εγκατεστημένος ο εν λόγω οικονομικός φορέας, από το οποίο προκύπτει ότι πληρούνται αυτές οι προϋποθέσεις. |
| 6 | | Ενναλακτικά για όλους τους παραπάνω οικονομικούς φορείς | | Υπεύθυνη Δήλωση του νόμιμου εκπροσώπου όπως αυτός ορίζεται στην περίπτωση 79Α του ν. 4412/2016, ότι δεν υφίστανται οι λόγοι αποκλεισμού της παρ. 1 του άρθρου 73 του Ν. 4412/2016 (άρθρο 80 παρ. 9 ν. 4412/2016)  (δηλαδή, ότι δεν υπάρχει σε βάρος του οικονομικού φορέα αμετάκλητη καταδικαστική απόφαση για συμμετοχή σε εγκληματική οργάνωση, ενεργητική δωροδοκία, απάτη εις βάρος των οικονομικών συμφερόντων της Ένωσης, τρομοκρατικά εγκλήματα ή εγκλήματα συνδεόμενα με τρομοκρατικές δραστηριότητες, νομιμοποίηση εσόδων από παράνομες δραστηριότητες ή χρηματοδότηση της τρομοκρατίας, παιδική εργασία και άλλες μορφές εμπορίας ανθρώπων) |
| **4. Πιστοποιητικό Ισχύουσας Εκπροσώπησης:** | | | | |
| **Α/Α** | **ΝΟΜΙΚΗ ΜΟΡΦΗ ΠΡΟΜΗΘΕΥΤΗ / ΑΝΑΔΟΧΟΥ** | | **Απαιτούμενο Πιστοποιητικό** | |
| **1** | ΑΤΟΜΙΚΗ ΕΠΙΧΕΙΡΗΣΗ (φυσικό πρόσωπο) | | Γενικό Πιστοποιητικό ΓΕΜΗ για φυσικά πρόσωπα που είναι υπόχρεα εγγραφής στο ΓΕΜΗ ή πρόσφατη εκτύπωση των στοιχείων της επιχείρησης από ΑΑΔΕ. | |
| **2** | ΟΕ, ΙΚΕ | | Πιστοποιητικό Εκπροσώπησης ΓΕΜΗ σε ισχύ που να έχει εκδοθεί έως τριάντα (30) εργάσιμες ημέρες πριν την υποβολή του εκτός αν στις ειδικές διατάξεις αυτών προβλέπεται συγκεκριμένος χρόνος ισχύος και είναι σε ισχύ κατά την υποβολή του | |
| **3** | ΑΕ, ΕΠΕ | | Πιστοποιητικό Εκπροσώπησης ΓΕΜΗ σε ισχύ που να έχει εκδοθεί έως τριάντα (30) εργάσιμες ημέρες πριν την υποβολή του εκτός αν στις ειδικές διατάξεις αυτών προβλέπεται συγκεκριμένος χρόνος ισχύος και είναι σε ισχύ κατά την υποβολή του | |
| **4** | ΦΟΡΕΙΣ ΓΕΝΙΚΗΣ ΚΥΒΕΡΝΗΣΗΣ | | ΦΕΚ Ίδρυσης, ΦΕΚ Εκπροσώπησης σε ισχύ | |
| **5** | Αλλοδαπός Οικονομικός Φορέας | | Πιστοποιητικό που εκδίδεται από την αρμόδια αρχή του οικείου κράτους - μέλους ή χώρας σύμφωνα με το επιγραμμικό αποθετήριο πιστοποιητικών (e-Certis) <https://ec.europa.eu/tools/ecertis/search>. Αν το κράτος-μέλος ή η εν λόγω χώρα δεν εκδίδει τέτοιου είδους έγγραφο ή πιστοποιητικό ή όπου το έγγραφο ή το πιστοποιητικό αυτό δεν καλύπτει όλες τις περιπτώσεις, το έγγραφο ή το πιστοποιητικό μπορεί να αντικαθίσταται από ένορκη βεβαίωση που να έχει εκδοθεί έως τρεις μήνες πριν την υποβολή της ή, στα κράτη - μέλη ή στις χώρες όπου δεν προβλέπεται ένορκη βεβαίωση, από υπεύθυνη δήλωση του ενδιαφερομένου ενώπιον αρμόδιας δικαστικής ή διοικητικής αρχής, συμβολαιογράφου ή αρμόδιου επαγγελματικού ή εμπορικού οργανισμού του κράτους μέλους ή της χώρας καταγωγής ή της χώρας όπου είναι εγκατεστημένος ο οικονομικός φορέας εφόσον έχει συνταχθεί μετά την κοινοποίηση της πρόσκλησης για την υποβολή των δικαιολογητικών. | |

Τα αποδεικτικά έγγραφα συντάσσονται στην ελληνική γλώσσα ή συνοδεύονται από επίσημη μετάφρασή τους στην ελληνική γλώσσα. Στα αλλοδαπά δημόσια έγγραφα και δικαιολογητικά εφαρμόζεται η Συνθήκη της Χάγης της 5ης.10.1961, που κυρώθηκε με τον ν. 1497/1984 (Α’ 188). Τα αλλοδαπά ιδιωτικά έγγραφα συνοδεύονται από μετάφρασή τους στην ελληνική γλώσσα, επικυρωμένη είτε από πρόσωπο αρμόδιο κατά τις διατάξεις της εθνικής νομοθεσίας είτε από πρόσωπο κατά νόμον αρμόδιο της χώρας στην οποία έχει συνταχθεί το έγγραφο.

Επισημαίνεται ότι όσον αφορά την υποβολή δικαιολογητικών έχουν εφαρμογή οι διατάξεις του ν. 2690/1999 (Α’ 45), τα άρθρα 13 και 15 του ν. 4727/2020 (Α’ 184) και η υπ’ αριθμ. Απόφαση 32256 ΕΞ 2021/8.10.2021 (Β’ 4651). Ειδικά τα αποδεικτικά τα οποία αποτελούν ιδιωτικά έγγραφα, μπορεί να γίνονται αποδεκτά και σε απλή φωτοτυπία, εφόσον συνυποβάλλεται υπεύθυνη δήλωση στην οποία βεβαιώνεται η ακρίβειά τους.

# **ΠΑΡΑΡΤΗΜΑ ΙI: ΥΠΗΡΕΣΙΕΣ ΑΝΑΦΕΡΟΜΕΝΕΣ ΣΤΟ ΑΡΘΡΟ 107 του ν. 4412/2016**

**ΠΑΡΑΡΤΗΜΑ XIV**

**ΥΠΗΡΕΣΙΕΣ ΑΝΑΦΕΡΟΜΕΝΕΣ ΣΤΟ ΑΡΘΡΟ 107**

|  |  |
| --- | --- |
| Κωδικός | Περιγραφή |
| 75200000-8· 75231200-6· 75231240-8· 79611000-0· 79622000-0 [Υπηρεσίες διάθεσης προσωπικού οικιακών βοηθών]· 79624000-4 [Υπηρεσίες διάθεσης νοσηλευτικού προσωπικού] και 79625000-1 [Υπηρεσίες διάθεσης ιατρικού προσωπικού] από 85000000-9 έως 85323000-9· 98133100-5, 98133000-4· 98200000-5· 98500000-8 [Νοικοκυριά που απασχολούν οικιακό βοηθητικό προσωπικό] και 98513000-2 έως 98514000-9 [Υπηρεσίες ανθρώπινου δυναμικού για οικιακές εργασίες, Υπηρεσίες πρακτορείων διάθεσης εργατικού δυναμικού για οικιακές εργασίες, υπηρεσίες υπαλληλικού προσωπικού γραφείων για οικιακές εργασίες, Προσωρινό προσωπικό για οικιακές εργασίες, Υπηρεσίες οικιακής βοήθειας και Οικιακές υπηρεσίες] | Υπηρεσίες υγείας, κοινωνικές υπηρεσίες και συναφείς προς αυτές υπηρεσίες |
| 85321000-5 και 85322000-2, 75000000-6 [Υπηρεσίες δημόσιας διοίκησης, άμυνας και κοινωνικής ασφάλισης], 75121000-0, 75122000-7, 75124000-1· από 79995000-5 έως 79995200-7· από 80000000-4 Υπηρεσίες εκπαίδευσης και επιμόρφωσης έως 80660000-8· από 92000000-1 έως 92700000-8 79950000-8 [Υπηρεσίες διοργάνωσης εκθέσεων και συνεδρίων], 79951000-5 [Υπηρεσίες οργάνωσης σεμιναρίων], 79952000-2 [Υπηρεσίες εκδηλώσεων], 79952100-3 [Υπηρεσίες οργάνωσης πολιτιστικών εκδηλώσεων], 79953000-9 [Υπηρεσίες οργάνωσης φεστιβάλ], 79954000-6 [Υπηρεσίες οργάνωσης πάρτι], 79955000-3 [Υπηρεσίες οργάνωσης επιδείξεων μόδας], 79956000-0 [Υπηρεσίες οργάνωσης εμπορικών εκθέσεων και εκθέσεων] | Διοικητικές κοινωνικές, εκπαιδευτικές, υγειονομικές και πολιτιστικές υπηρεσίες |
| 75300000-9 | Υπηρεσίες υποχρεωτικής κοινωνικής ασφάλισης |
| 75310000-2, 75311000-9, 75312000-6, 75313000-3, 75313100-4, 75314000-0, 75320000-5, 75330000-8, 75340000-1 | Υπηρεσίες παροχής επιδομάτων |
| 98000000-3· 98120000-0· 98132000-7· 98133110-8 και 9813000-3 | Λοιπές κοινοτικές, κοινωνικές και ατομικές υπηρεσίες, περιλαμβανομένων υπηρεσιών παρεχόμενων από συνδικαλιστικές οργανώσεις, πολιτικές οργανώσεις, οργανώσεις νέων και λοιπές υπηρεσίες συλλογικών οργανώσεων |
| 98131000-0 | Θρησκευτικές υπηρεσίες |
| 55100000-1 έως 55410000-7· 55521000-8 έως 55521200-0 [55521000-8 Υπηρεσίες τροφοδοσίας ιδιωτικών οικιών με έτοιμα φαγητά, 55521100-9 Υπηρεσίες παροχής γευμάτων κατ’ οίκον από την κοινωνική πρόνοια, 55521200-0 Υπηρεσίες παράδοσης γευμάτων] 55520000-1 Υπηρεσίες τροφοδοσίας, 55522000-5 Υπηρεσίες τροφοδοσίας εταιρειών μεταφορών με έτοιμα γεύματα, 55523000-2 Υπηρεσίες τροφοδοσίας άλλων επιχειρήσεων ή ιδρυμάτων με έτοιμα γεύματα, 55524000-9 Υπηρεσίες τροφοδοσίας σχολείων με έτοιμα γεύματα 55510000-8 Υπηρεσίες καντίνας, 55511000-5 Υπηρεσίες καντίνας και άλλες υπηρεσίες καφετέριας περιορισμένης πελατείας, 55512000-2 Υπηρεσίες διαχείρισης καντίνας, 55523100-3 Υπηρεσίες σχολικών γευμάτων | Υπηρεσίες ξενοδοχείων και εστιατορίων |
| 79100000-5 έως 79140000-7· 75231100-5· | Νομικές υπηρεσίες στον βαθμό που δεν αποκλείονται βάσει του άρθρου 10 στοιχείο δ) |
| 75100000-7 έως 75120000-3· 75123000-4· 75125000-8 έως 75131000-3 | Λοιπές διοικητικές και κρατικές υπηρεσίες |
| 75200000-8 έως 75231000-4 | Παροχή υπηρεσιών στο κοινωνικό σύνολο |
| 75231210-9 έως 75231230-5· 75240000-0 έως 75252000-7· 794300000-7· 98113100-9 | Υπηρεσίες που σχετίζονται με φυλακές, δημόσιας ασφάλειας και διάσωσης, στο βαθμό που δεν αποκλείονται, βάσει του άρθρου 10 περίπτωση η) |
| 79700000-1 έως 79721000-4 [Υπηρεσίες ερευνών και ασφάλειας, Υπηρεσίες ασφάλειας, Υπηρεσίες παρακολούθησης συστημάτων συναγερμού, Υπηρεσίες φύλαξης, Υπηρεσίες επιτήρησης, Υπηρεσίες συστήματος ανίχνευσης, Υπηρεσίες ανεύρεσης φυγόδικων, Υπηρεσίες περιπόλου, Υπηρεσίες παράδοσης υπηρεσιακού διακριτικού σήματος, Ανακριτικές υπηρεσίες και Υπηρεσίες γραφείου ιδιωτικής αστυνομίας] 79722000-1 [Υπηρεσίες γραφολογίας], 79723000-8 [Υπηρεσίες ανάλυσης απορριμμάτων] | Υπηρεσίες ερευνών και ασφαλείας |
| 98900000-2 [Παροχή υπηρεσιών από οργανισμούς και φορείς εκτός επικράτειας] και 98910000-5 [Παροχή ειδικών υπηρεσιών προς διεθνείς οργανισμούς και φορείς] | Διεθνείς υπηρεσίες |
| 64000000-6 [Υπηρεσίες ταχυδρομείων και τηλεπικοινωνιών], 64100000-7 [Υπηρεσίες κρατικών κα ιδιωτικών ταχυδρομείων], 64110000-0 [Ταχυδρομικές υπηρεσίες], 64111000-7 [Ταχυδρομικές υπηρεσίες που αφορούν εφημερίδες και περιοδικά], 64112000-4 [Ταχυδρομικές υπηρεσίες που αφορούν επιστολές] 64113000-1 [Ταχυδρομικές υπηρεσίες που αφορούν δέματα], 64114000-8 [Ταχυδρομικές υπηρεσίες συναλλαγής με το κοινό], 64115000-5 [Υπηρεσίες ενοικίασης ταχυδρομικών θυρίδων], 64116000-2 [Υπηρεσίες ποστ ρεστάντ], 64122000-7 [Υπηρεσίες ενδοϋπηρεσιακής αλληλογραφίας και ταχυδρόμησης] | Ταχυδρομικές υπηρεσίες |
| 50116510-9 [Υπηρεσίες αναγόμωσης ελαστικών], 71550000-8 [Υπηρεσίες σιδηρουργού] | Διάφορες υπηρεσίες |

# **ΠΑΡΑΡΤΗΜΑ ΙΙΙ: Κωδικοί Προϋπολογισμού Εξόδων**

| **Κωδ. Λογιστ.** | **Περιγραφή** | **Βασική Κατηγορία** |
| --- | --- | --- |
| 11-00 | Έξοδα αγοράς κτιρίων και διαμόρφωσης εγκαταστάσεων κτιρίων κυριότητας του Ιδρύματος | Όργανα |
| 11-02 | Λοιπά τεχνικά έργα σε ακίνητα κυριότητας του Ιδρύματος | Όργανα |
| 11-07 | Έξοδα αγοράς κτιρίων και διαμόρφωσης εγκαταστάσεων κτιρίων που δεν είναι κυριότητας του Ιδρύματος | Όργανα |
| 11-09 | Λοιπά τεχνικά έργα σε ακίνητα που δεν είναι κυριότητας του Ιδρύματος | Όργανα |
| 12-00 | Μηχανήματα | Όργανα |
| 12-02 | Φορητά μηχανήματα χειρός (μικρομηχανήματα) | Όργανα |
| 12-03 | Εργαλεία | Όργανα |
| 12-05 | Μηχανολογικά όργανα | Όργανα |
| 12-06 | Λοιπός μηχανολογικός εξοπλισμός | Όργανα |
| 13-04 | Πλωτά μέσα | Όργανα |
| 13-09 | Λοιπά μέσα μεταφοράς | Όργανα |
| 14-00 | Προμήθεια επίπλων (γραφεία, καρέκλες κλπ) | Όργανα |
| 14-01 | Έξοδα προμήθειας ψυγείων, φούρνων, ψυκτών | Όργανα |
| 14-02 | Μηχανές γραφείου (Φωτοτυπικά, προβολικά, σαρωτές κλπ) | Όργανα |
| 14-03 | Η/Υ, οθόνες, εκτυπωτές, λοιπά περιφερειακά υπολογιστών, tablets | Όργανα |
| 14-05 | Προμήθεια Επιστημονικών οργάνων | Όργανα |
| 14-08 | Προμήθειες τηλεφωνικών συσκευών, τηλεφωνικών κέντρων, fax | Όργανα |
| 14-09 | Προμήθεια λοιπού εξοπλισμού (π.χ. επιγραφές κτιρίων) | Όργανα |
| 16-01 | Ασώματες ακινητοποιήσεις (διπλώματα ευρεσιτεχνίας,άδειες,σήματα κ.λ.π.) | Όργανα |
| 16-17 | Προμήθεια λογισμικών | Όργανα |
| 18-11 | Εγγυήσεις Δαπανών | Όργανα |
| 60-00-1 | Αμοιβές Μόνιμου Προσωπικού Ιδρύματος | Πανεπιστημιακοί |
| 60-00-2 | Αμοιβές τρίτων με σύμβαση έργου και Τιμολόγιο Παροχής Υπηρεσιών | Τρίτοι |
| 60-01 | Αποδοχές Προσωπικού με σύμβαση εργασίας | Ι.Κ.Α. |
| 61-00-1 | Αμοιβές μελών ΔΕΠ με Τιμολόγιο Παροχής Υπηρεσιών | Πανεπιστημιακοί |
| 61-00-2 | Αμοιβές τρίτων με σύμβαση έργου και Τιμολόγιο Παροχής Υπηρεσιών | Τρίτοι |
| 61-01 | Αμοιβές τρίτων με σύμβαση έργου και Τιμολόγιο Λήψης Υπηρεσιών | Τρίτοι |
| 61-90-1 | Αποζημίωση τρίτων (υπεργολάβων) με Τιμολόγιο Παροχής Υπηρεσιών που δεν εντάσσονται στο προσωπικό του έργου | Αναλώσιμα - Λοιπά Έξοδα |
| 61-90-2 | Αμοιβές μελών ΔΕΠ άλλων Ιδρυμάτων | Πανεπιστημιακοί |
| 61-90-3 | Αμοιβές τρίτων πρακτικά ασκούμενων και υποτρόφων | Τρίτοι |
| 62-03 | Έξοδα τηλεπικοινωνιών (λογ/σμοι τηλεφωνίας, ταχυδρομικά) | Αναλώσιμα - Λοιπά Έξοδα |
| 62-04 | Έξοδα μίσθωσης κτιρίων, χώρων, μηχανημάτων | Αναλώσιμα - Λοιπά Έξοδα |
| 62-05 | Έξοδα κάθε είδους ασφάλιστρων | Αναλώσιμα - Λοιπά Έξοδα |
| 62-07 | Έξοδα επισκευής και συντήρησης κτιρίων, χώρων, μηχανημάτων | Αναλώσιμα - Λοιπά Έξοδα |
| 62-98 | Έξοδα για ηλεκτρικό ρεύμα, θέρμανση, ύδρευση | Αναλώσιμα - Λοιπά Έξοδα |
| 64-00 | Έξοδα μεταφορών, προσωπικού, εξοπλισμού, υλικών - Έξοδα καυσίμων | Αναλώσιμα - Λοιπά Έξοδα |
| 64-01 | Έξοδα ταξιδιών εσωτερικού - εξωτερικού | Μετακινήσεις |
| 64-02 | Έξοδα για την προβολή & διαφήμιση των έργων | Αναλώσιμα - Λοιπά Έξοδα |
| 64-03 | Έξοδα για τη συμμετοχή και διοργάνωση εκθέσεων - επιδείξεων | Αναλώσιμα - Λοιπά Έξοδα |
| 64-05 | Έξοδα για συνδρομές σε περιοδικά, ενώσεις, οργανισμούς | Αναλώσιμα - Λοιπά Έξοδα |
| 64-06 | Επιχορηγήσεις - Χρηματοδοτήσεις | Αναλώσιμα - Λοιπά Έξοδα |
| 64-07 | Προμήθεια γραφικής ύλης, έντυπων, εκτυπώσεων, βιβλίων | Αναλώσιμα - Λοιπά Έξοδα |
| 64-08 | Προμήθεια υλικών άμεσης ανάλωσης (εργαστηριακά αναλώσιμα) | Αναλώσιμα - Λοιπά Έξοδα |
| 64-09 | Έξοδα δημοσιεύσεων και ανακοινώσεων | Αναλώσιμα - Λοιπά Έξοδα |
| 64-98-1 | Λοιπά έξοδα (π.χ. κλειδιά, μονωτικές ταινίες) | Αναλώσιμα - Λοιπά Έξοδα |
| 64-98-2 | Γενικά έξοδα | Γενικά έξοδα |
| 65 | Τραπεζικά έξοδα (π.χ. έξοδα εγγυητικών επιστολών) | Αναλώσιμα - Λοιπά Έξοδα |